Ritxar Fernandez eta Arantxa Aldalur azkarrenak Soraluze-Bergaran - Bergara - Goiena.eus\nRitxar Fernandez eta Arantxa Aldalur azkarrenak Soraluze-Bergaran\nGoreti Elortza 2006-10-09 10:59\nAntxintxika Triatloi Taldekoek antolatutako Soraluze-Bergara II.Herri Krosak erantzun bikaina izan zuen. Soraluzetik Bergarara 10 kilometro egin behar izan zituzten Euskal Herri osotik etorritako 222 korrikalariek. Iaz baino kilometro bat gutxiago izan du krosak aurten, eta antolatzaileen ahotan, "azkarra izan da lasterketa, maila handiagoko korrikalariek hartu dute parte eta. Oso pozik gaude II.edizio honek izandako erantzunarekin".\n11:00etan hasi zen krosa Soraluzen. Eta 11:30ean heldu zen bakar-bakarrik lehenengo korrikalaria Bergarako helmugara. Ritxar Fernandez oñatiarra izan zen azkarrena. "Abiadura handia izan du lasterketak hasieratik. Ionut Zinca errumaniarra gogor hasi da baina bigarren kilometroan harrapatu dut. Hortik aurrera joan naiz aurretik helmugaraino" azaldu zigun irabazleak.\nLehen emakumea, Arantxa Aldalur azpeitiarra izan zen.\nOmenaldia Jose Luis Fernandezi\n12:30ean egin zuten sari ematea eta horren ondoren, omenaldia egin zioten Jose Luis Fernandezi, ekainean hildako korrikalari bergararrari. Haren alargunak lore-sorta eta bere argazkia jaso zuen Antxintxikakoen eskutik. Gero, hainbat opari zozketatu zituzten partehartzaileen artean.\nValentin Egidazu Bergarako Udaleko kirol zinegotziak Antxintxika Triatloi taldearen lan handia goraipatu nahi izan zuen. "Antolakuntza bikaina izan da, ez dugu arazorik izan. Lan handia egin du Antxintxika taldeak eta eskertzekoa da hori. Herrian giro polita sortu da gainera".\n09:45etan hasi ziren Bergaran gaztetxoentzat probak. Alebin eta infantilen mailetan banatuta, 1.000 eta 1.500 metro egin zituzten korrika neska-mutil gazteek. 10:30ean sariak eman eta opariak zozketatu zituzten korrikalarien artean.


Herriko bozak errepikatu beharko dituzte Arbonan | Basque Country | KAZETA\nHerriko bozen lehen itzulian Marie-Josee Mialocq jarduneko auzapezak abertzaleek lortu bozak baliogabetu ondotik, zerrenda abertzaleak helegitea jarri zuen auzitegietan eta berriki jakin da Paueko Auzitegi Administratiboak onartu egin duela.\nKazeta|23/09/2020|0 commment Updated at:\nAuzapezaren erabakia salatu zuten maiatzaren 27an Arbonan. © DR\nLapurdi, Baxe Nafarroa eta Xiberoan martxoaren 15ean iragan zen herriko bozen lehen itzulia. Arbonan ustekabeko albistea ezagutu zen, “Hats Berri Bat Arbonari” zerrenda abertzaleak lorturiko 416 bozak baliogabetu baitzituen Marie-Josee Mialocq jarduneko auzapezak. Bere argudioen arabera, zerrenda abertzaleko hautagaitzako kide baten espainiar herritartasuna ez zen ageri.\nBeñat Arla buru zuen zerrenda abertzalea jokoz kanpo utziz, auzapezak bere hirugarren mandatuari ekin zion, neholako oposiziorik gabe. Alta, delibero horrek hautsak harrotu zituen Lapurdiko herrian. Ildo horretan, Marie-Josee Mialocq auzapez gisa izendatu zuten egunean Arbonako erroldaren %45a herri kontseiluan ordezkatu gabe zegoela salatu zuten oposizioko kideek elkarretaratze baten bidez.\nHaatik, Beñat Arlak eta bere zerrenda kideek ez zuten amore eman eta helegitea ezarri zuten Paueko Administrazio Auzitegian. Irailaren 16an iragan zen auzia eta irailaren 23an jakin da emaitza: auzitegiak abertzaleen helegitea onartu eta martxoaren 15eko herriko bozen emaitza ezeztatu du. Auzia irabazi dutela Beñat Arlak berak baieztatu du Mediabaski egin adierazpenetan.\nOndorioz, heldu diren hilabeteetan herriko bozak berriz egin beharko dira Arbonan. Ikustekoa izanen da afera honek herrian norainoko eragina izanen duen, eta baita zenbat zerrenda aurkeztuko diren ere.


pisu - Elche (Carrus) , Eraikitako azalera 115m2, 3 Gelak, 1 bainugelak.\nBeheko solairua - Elche (Carrus) , Eraikitako azalera 115m2, 2 Gelak, 1 bainugelak.\nMerkataritza-lokala - Elche (Centro) , Eraikitako azalera 287m2.\npisu - Santa Pola (Gran playa) , Eraikitako azalera 69m2, 3 Gelak, 2 bainugelak, 65 Itsasora distantzia, Igogailua,...\nMerkataritza-lokala - Elche (Universidad - Ciudad deportiva) , Eraikitako azalera 110m2.\npisu - Arenales del sol , Eraikitako azalera 100m2, 3 Gelak, 1 bainugelak, Igogailua.\nbungalowa - Elche (Altabix) , Eraikitako azalera 160m2, 4 Gelak, 2 bainugelak, igerilekua.\npisu - Elche (Cortes valencianas) , Eraikitako azalera 91m2, 58m2, 3 Gelak, 2 bainugelak, Igogailua,...\ntxaleta - Elche (Ciudad Jardin) , Eraikitako azalera 300m2, 800m2, 4 Gelak, 2 bainugelak, igerilekua,...\nMerkataritza-lokala - Elche (Corte Ingles) , Eraikitako azalera 620m2.\npisu - Elche (Corazon de Jesus) , Eraikitako azalera 165m2, 3 Gelak, 1 bainugelak, Igogailua.


About: John Hughes\nJohn Wilden Hughes, Jr. (Lansing, 1950eko otsailaren 18a - New York, 2009ko abuztuaren 6a) zinema zuzendari estatubatuarra izan zen. Zeundeutako film nabarmenen artean honakoak daude: The Breakfast Club (1985), Weird Science (1985), Planes, Trains & Automobiles (1987) eta Curly Sue (1991); aldiz, film hauetako gidoiak idatzi edota ekoiztu zituen: Home Alone (1990), Beethoven (1992) eta Home Alone 2: Lost in New York (1992).\nJohn Wilden Hughes, Jr. (Lansing, 1950eko otsailaren 18a - New York, 2009ko abuztuaren 6a) zinema zuzendari estatubatuarra izan zen. Zeundeutako film nabarmenen artean honakoak daude: The Breakfast Club (1985), Weird Science (1985), Planes, Trains & Automobiles (1987) eta Curly Sue (1991); aldiz, film hauetako gidoiak idatzi edota ekoiztu zituen: Home Alone (1990), Beethoven (1992) eta Home Alone 2: Lost in New York (1992). (eu)\nJohn Wilden Hughes, Jr. (eu)\nJohn Hughes (eu)


Zergek ehuneko 3,2ko igoera izango dute urtarriletik aurrera - Oñati - Goiena.eus\nZergek ehuneko 3,2ko igoera izango dute urtarriletik aurrera\nMireia Bikuña 2007-10-26 19:07\nEAJ eta Oñati Ezkerretik koalizioko zinegotziek aho batez onartu zituen 2008rako zerga ordena berriak.\nUraren eta zaborraren tasek, orokorrean aplikatuko zen igoera orokor hori oso goitik apurtzen dute. Ur tasaren kasuan, Gipuzkoako Ur kontsortzioak urari altan ezartzen dion igoera berbera aplikatzea onartu da. Hala, 2008an, ur tasak ehuneko 8,77ko igoera izango du.\nZaborraren tasaren kasuan, zerbitzuak eskaintzen duen Debagoieneko Mankomunitateak proposatutako igoera onartu da. Hortaz, zabor tasak, 13,9ko igoera izango du. Kasu honetan erreferentzia modura zerbitzua eskaintzen duen Mankomunitatea hartu da. Hala, zabor tasari ehuneko 13,9ko igoera aplikatzea proposatu zitzaien Mankomunitatea osatzen duten udal guztiei; eta, onartu egin da.\nUdalekuak eta kiroldegia\nKiroldegiko urteko abonuak eta udalekuetako izenemateak ere igoera garrantzitsua izango dute. Hala, uztaileko udalekuek, ehuneko 7,14ko igoera izango dute. Hortaz, izenematea 60 eurokoa izango da. Halaber, kiroldegiko urteko abonuak ere igoera izango du. Bailarako kiroldegi gehienek prezio garestiagoak dutenez, eta txartel bateratuak zentzua izateko, ehuneko 10 igoko da kiroldegiko urteko abonua.


Sorkuntza koralarako eta elkartrukeak sortzeko dirulaguntzak bideratzen dituzte. Kontzertu emanaldiak antolatzen dituzte. Honez gain, ikastaroak eta hitzaldi informatiboak eskaintzen dituzte.\nKultur arloa sakondu eta ezagutzera ematea du helburu nagusia, hainbat arlo jorratzen ditu: antzerkiak, bakarrizketak, txontxongiloak, Tolosa Hiri Euskalduna, euskarazko zinema, literatur hitzaldiak, ipuin kontalariak, etabar.\nFormakuntza arlo ezberdinak eta anitzak ikusteko, kontsultatzeko eta mailegu gisa hartzeko aukera zabala: liburuak, bideoak, interneta, wifi areto osoan, irakur gela, etabar.\nErraldoiak eta Buruhandiak dira tresna baliagarriak Konpartsa osatzeko. Herriko jaietan partze hartzen dute: iñauteriak, san juanak, etabar... kaleko giroa alaituz eta jendeari erakutsiz.\nJarduera nagusietako bat kultur ekintzetan parte hartzea edo subentzionatzea da. Produktu ezberdinak saltzen dituzte: kamisetak, pegatinak, katiluak, etabar. Eta hauetatik ateratzen dituzten irabaziak kultur ekintzetara zuzentzen dituzte.\nSan Bernardo Skaut\n6 urtetik mugarik gabeko gaztetxoeengana zuzentzen da, ekintza ezberdinak jorratuz: mendi irteerak, tailer ezberdinak, etabar. Helburu jakin batekin antolatu ohi dira, baloreak transmititzeko, norberaren garapenean laguntzeko, etabar.\nHelburu nagusiak hauexek ditu: zinemarentzako kultur politika finakatzea, zinema sustatu, aretoak hobetu eta programazioa aberastu. Horretarako bide ezberdinak lantzen dituzte eta ikusgai jartzen dituzte Leidor zineman.\nLa Jara Extremadura Kultur Elkartea\nExtremadura herriaren hedapena eta ezagutzara emateko ekintza ezberdinak lantzen ditu: irteerak, produktuen salmenta, kantaldiak, etabar.\nSahara errefuxiatu kanpamentuari laguntza eskaintzen dio (janaria bidaliz, haurrak jaso etxean...) eta saharar bizimodu egoera azaltzen du Tolosako herritarren aurrean, beraien egoera jendeak ezagutu dezan.\nElkartearen helburua pertsonari "barre algara" sortzea da, musika, antzerki, gorputz espresioa, joku...dinamiken bitartez. Hauek zentzuak esnatzen baitituzte, gorputza eta pentsamendua desblokeatzen baitute, autoestima handituz, komunikazioa erraztuz eta barne poza eta barne barrea konektatuz.\n« Aurrekoa12...27282930313233Hurrengoa »


Karlos XIV.a eta III Joan (bataioz Jean Baptiste Bernadotte; Paue, Frantzia, 1763ko urtarrilaren 26a - Stockholm, Suedia, 1844ko martxoaren 8a) frantziar militar bat izan zen, Karlos XIV.a Joan izenarekin Suediako errege eta Karlos III. Joan izenarekin Norvegiako errege izatera iritsi zena. Karlos XIII.a eta II.aren erregente izan zen ere 1810etik bere erregetzaraino.\nJean Baptiste Bernadotte izenarekin jaioa 1780an Frantziako Lurreko Armadan izena eman zuen, soldadu arrunt gisa. Frantziako Iraultzan gorantz egin zuen eta ofizial ez komisionatu gisa denboraldi bat eman ostean 1794an jeneral titulua jaso zuen. Bernadotte hainbat gudu eta kanpainatan ezagun egin zen, eta denboraldi labur batez Frantziako Defentsa Ministro izan zen. Napoleon Bonaparterekin erlazio txarra izan zuen garai batez, baina 1804an berriro ere adiskidetu zuen eta Frantziako Mariskal izendatu zuen, herrialde horretan izan daitekeen titulu militarrik altuena.\n1810ean Suediako Parlamentuak Karlos XIII.aren ondorengo aukeratu zuen, hau zaharra baitzen, gaixo zegoen eta ez baitzuen seme-alabarik. Erregente gisa Karlos Joan izena hartu zuen. Bere hautaketaren helburua Suedia eta Frantziaren arteko harremanak hobetu eta Finlandia berreskuratzea zen. Baina Karlos Joanek bestelako politika eraman zuen, Errusia eta Erresuma Batuarekin aliantzak eginez Frantziaren aurka. Seigarren Koalizioaren gerran laguntza eman zion koalizioari Norvegia konkistatzeko (garai horretan batasun pertsonala zeukan Danimarkarekin) Napoleonen aurkako suediar laguntzaren truke. Karlos Joanek Iparraldeko Armadaren lidergoa izan zuen. Leipzigeko guduan frantziarren aurka lortutako garaipenaren ostean Danimarka derrigortu zuen Norvegia uztera Kieleko Itunaren bidez. Norvegiarrak suediar dominazioaren aurrean matxinatu ziren 1814an, baina Karlos Joanek kanpaina militar bat gidatu zuen eta Norvegia Mosseko konbentzioa sinatzera derrigortu zuen, Suediara batuz.\n1818an Karlos XIII.a eta II.a hil zen eta berak eskuratu zituen Suedia eta Norvegiako tronuak. Errege berri gisa, Karlos Joanek bere bi herrialdeetako ekonomia hobetzeko planak garatu zituen, barne zorran oreka bilatuz kanpo dibisarekin ordainketarekin. Azpiegitura handiak egin zituen, hala nola Götako kanala. Erregea saiatu zen Norvegia eta Suediaren arteko harremanak hobetzen fusio politikak garatuz, baina bere nahiek askotan topo egiten zuten Norvegiako parlamentuarekin. Bere kanpo politikari esker aduanen gaineko kontrola eskuratu zuen eta herrialdean barne bakea ezarri eta kanpo neutraltasuna bermatu zuen. Agintari gisa pertsona egoskorra zen, 1830eko hamarkadan indartu zen jarrera. Oposizio liberalak kritika ugari egin zizkion bere moduak zirela eta. Bere bizitzako azken urteetan liberalen eskari batzuk bete zituen. 81 urterekin hil zen, 1844n, eta semeak, Oskar I.a Suediakoak, hartu zuen agintea. Gaur arteko Suediako erregeak haren ondorengoak dira.\nJean-Baptiste Bernadotte 1763ko urtarrilaren 26an jaio zen Bearnoko Pau hirian. Jean Henri Bernadotte eta Jeanne de St. Vincenten bosgarren semea izan zen. Behar baino lehenago jaio zen eta hurrengo eguna arte ez zuten eraman bataioa hartzera. Hasieran Jean Bernadotte izena baino ez zioten jarri, baina ondoren Baptiste gehitu zioten, Joan Bataiatzailearen omenez eta Jean Évangeliste Bernadotte anaia zaharrenarekin ez bereizteko. Familiaren abizena ere aldatu zuten, jaio zenean du Poey baitzuten. Aita Bearnoko probintziako epaitegiko prokuradorea zen. Hain txarra zuen soldata non ez zen ezkondu 43 urte zituen arte: hortik gutxira hil zen, seme gazteenak 17 urte zituenean.\nBernadotte Pauetik gertu zegoen erizain batengana bidali zuten osatzera jaio eta gutxira, eta ez zen etxera itzuli urtebete igaro arte. Ziurrenik ez zuen harreman onik izan bere amarekin, armadara batu eta gero behin baino ez baitzuen bisitatu bere etxea. Bernadottek, antza, ikasketak beneditarrekin hasi zituen, baina hezkuntzaren zatirik handiena etxean egin zuen. Hamabost urterekin lanean hasi zen Paueko abokatu Jean Pierre de Batsallerekin.\nOrriaren azken aldaketa: 5 ekaina 2022, 17:18.


Vicky Rojas eta Dalila Cabrera, Voragine: “Aurrera egiteko gogoz gaude, finantzazioarekin edo gabe” - etakitto.eus\nVicky Rojas eta Dalila Cabrera, Voragine: “Aurrera egiteko gogoz gaude, finantzazioarekin edo gabe”\nVicky Rojasek eta Dalila Cabrerak Voragine websaila estreinatuko dute gaur 18.00etan (voraginewebserie.com-en eta YouTuben), eta 16:30retan aktoreek eta zuzendariek solasaldia egingo dute zuzenean Instagram kanalean. Filmazioa Bilbon eta Eibarren egin zen, eta euskarak berebiziko garrantzia duela aurreratu digute.\nUrduri zaudete gaurko estreinaldiari begira?\nDALILA: Urduri eta ilusioz gaude. Urte hauetan egin dugun lana jendeak ikusteko gogoz.\nUztailean egon ginen zuekin, grabazioa hasi aurretik. Nola joan zen filmazioa?\nDALILA: Oso esperientzia polita izan zen.\nVICKY: Beste proiektu batzuetan elkarrekin ibilitako jendearekin elkartu ginen, baina beste batzuek ez genituen ezagutzen, eta oso talde ona sortu genuen. Filmazioa nekagarria izan zen, baina oso giro ona izan genuen eta lan egiteko gogoz geunden. Berriz ere grabatzeko irrikitan gaude.\nBeraz, Voragineren lehen mokadutxoa bakarrik dastatu ahal izango dugu gaur?\nDALILA: Lehen kapituluak duen erantzuna ona edo txarra izan, aurretik pentsatuta genuena grabatuko dugu. Aurrera egiteko gogoz gaude, finantzazioarekin edo gabe. Demaseko babesa eskaini digu talde osoak. Hala ere, lehen kapituluarekin, aurrekontu eta baliabide gutxirekin zer egiteko gai garen erakutsi nahi dugu, eta, posible bada, gure proiektua babesteko jendea aurkitu.\nVICKY: Websailaren atal guztiak idatzita daude, grabatzen jarraitu ahal izateko behar dugun finantzazioa bakarrik falta da. Publikoari lehen kapitulua gustatzen bazaio, enpresei atentzioa emango diela uste dugu.\nDena dela, edonork eman diezaioke babesa websailari?\nDALILA: Bai, patreon.com eta ko-fi.com webguneen bitartez mikromezenasgorako bideak eskaintzen ditugu, eta jendeak babes ekonomikoa eskaini diezaioke proiektuari. Patreonen bitartez eginez gero, ekarpena egiten dutenek sariak lortzen dituzte hilero, ematen duten diruaren arabera: websailaren materiala inork baino lehenago ikustea, filmaziora etortzeko aukera, pertsonaia berriei izena jartzea…\nVICKY: Bestetik, proiektu honen bitartez, jendea bere istorioa kontatzera animatu nahi dugu. Batzuek uste dute baliabide nahikorik ez dutela, edo zerbait sortzeko inor ez direla. Beraz, jendea gauzak sortzera animatzeko kameren atzean gertatzen dena eta sortze-prozesua erakutsi nahi dugu (hori da sarietako bat).\nHiru urte daramatzazue proiektu honekin. Nolako prozesua izan da?\nDALILA: Gorabeherak izan ditugu eta nahiko gogorra izan da, lan asko egin dugu-eta, baina merezi izan du eta oso pozik gaude emaitzarekin.\nPandemia erdian estreinatuko da Voragine. Egoerak kalte edo alde egin dizue?\nVICKY: Gauza biak. Batetik, alarma-egoera ezarri zen astean gauza batzuk grabatzeko asmoa genuen, baina ez zen posible izan. Eta bestetik, momentu aproposa da websaila aurkezteko, jendeak, halabeharrez bada ere, denbora gehiago ematen baitu etxean.\nDALILA: Voragine ezingo dugu nahi genuen moduan aurkeztu, baina etorkizunean egingo dugu zerbait.\nDalila CabreraVicky RojasVoragine\n« Bigarren fasean kalera ateratzeko ordutegiak kenduko ditu Espainiako Gobernuak Urtzi Antxustegi, Garbibox: “Edonor etorri daiteke autoa desinfektatzera eta ez diogu ezer kobratu” »


Eta orain, zer? — Gaztezulo\nEta orain, zer? https://www.gaztezulo.eus/albisteak/eta-orain-zer https://www.gaztezulo.eus/albisteak/eta-orain-zer/@@download/image/35p20-1.jpg\nOraindik asko dira antisorgailu egokiak erabili gabe sexu harremanak izaten dituzten gazteak. Ondorioetako bat: nahigabeko haurdunaldiak.\nAntisorgailu aukera zabala egon arren, oraindik nahigabeko haurdunaldi asko gertatzen dira. Une gogorrak izaten dira gazteentzat: neskari hilerokoa ez datorkiola konturatu, haurdunaldi froga egin, erantzuna atera bitarteko tentsioa\nBatzuetan, hileroko falta susto bat baino ez da izaten, baina beste batzuetan haurdunaldi frogak baiezkoa ematen du, eta erabakia hartu behar da: haurra izan edo ez.\nHaurdunaldiak etetea lege aldetik garai batean baino errazagoa den arren, gaur egun oraindik, batez ere Araba, Bizkaia, Gipuzkoa eta Nafarroan klinika pribatuetara joan behar da. Euskal Herrian badaude abortuak egiten dituzten sexu osasunerako klinikak. Askabide da horietako bat.\nAntisorgailu egokirik ez erabiltzeagatik\nAskabiden, egindako azken 5.000 abortuetan hainbat faktore ikertu dituzte: adina eta haurdunaldia zergatik gertatu den, besteak beste.\nAdinari dagokionez, abortatzen duten emakumeen hiru laurdenak 30 urtetik beherakoak dira. Nahigabeko haurdunaldien %20 21 urtetik beherakoen artean gertatzen da, eta %32 21 eta 25 urtekoetan.\nGehienak antisorgailu egokirik ez erabiltzeagatik gertatzen direla esan digu Askabideko sexologo Luis Elberdinek. Nahigabeko haurdunaldien %39, adibidez, 'atzerako martxa' erabilita gertatu dira. Elberdinen esanetan, "bikote askok uste dute, mutilak hazia bota baino lehen zakila ateratzen badu, ez dagoela haurdun geratzeko arriskurik. Baina ez da hala; isuri haurretik ere espermatozoideak ateratzen baitira". Kasuen %26 Ogino metodoa jarraituta gertatu da haurdun hau da, emankortasun egunak kontuan hartzen dituen meto-doa. Nahigabeko haurdunaldi bat dela eta Askabidera joandako bikoteen %22k ez du inongo metodorik erabili. Beste batzuetan %6,15 metodoa gaizki erabili dute.\nBatera bizi diren bikoteetan, gutxiago\nNahigabeko haurdunaldia izan duten bikoteak elkarrekin bizi ote diren ere aztertu dute Askabiden. Abortua egitera joaten diren bikoteen %72 ez da elkarrekin bizi, eta %28 bai. "Irakurketa bitxia ematen du datu honek. Alde batetik, pentsa liteke etxerik ez duten eta batera bizi ez diren bikoteek, sexu harremanak izateko aukera gutxiago dutela , eta ondorioz, haurdun geratzeko arrisku txikiagoa dutela. Dena den, datuek erakusten dute ez dela horrela. Kontua da, batera bizi diren eta harreman egonkorragoak dituzten bikoteek neurri egokiak hartzen dituztela. Sexu harremanak gutxiagotan dituztenek, berriz, uste dute ez duela neurriak hartzea merezi. Ondorioz, larrua gutxien jotzen dutenen kasuan arrisku gehiago egoten da", azaldu digu Elberdinek.\nAbortatzea erabakiz gero, sexu osasun klinikara lehenbailehen joatea komeni da, bestela zailtasunak areagotu egiten baitira. Gainera, hamazazpi astetik aurrerako amenorrearekin azken hilekotik pasa den denbora Euskal Herritik kanpo egiten dira abortuak, Katalunian, adibidez.\nKlinikara lehen hiru hilabeteetan joanda, anestesia lokalarekin egiten da abortua. Ordu erdi batean prestatu (ekografia, anestesia\n), eta bi minututan xurgaketa egiten da, gomazko kanula batekin. Ondoren, minutu batzuetan atsedena hartu eta etxera joan daiteke emakumea.\nLehen hiru hilabeteetatik aurrera, berriz, goiz osoa eman behar da klinikan, abortua zailagoa delako.\nBi kasuetan, abortuaren ondoren, hainbat neurri hartu behar dira. Lehen bi asteetan, bainua hartu beharrean dutxa hartu behar da, eta hilabete batean ezin dira zakil sarketa dakarten harremanak izan. Bestalde, odol isurketa izaten da hurrengo egunetan, eta konpresa erabili behar da, ezin baita tanpoirik erabili. Azkenik, abortua egin eta bi astera, azterketa ginekologikoa egiten da, umetokia garbi dagoela baieztatzeko.\nBadira ezustean haurdun geratu arren, azkenean haurdunaldiarekin aurrera jarraitzea erabakitzen duten bikoteak ere. Hala, guraso bilakatzen dira hainbat gazte. Beste hilabete batean kontatuko dizuegu haien esperientziaren berri.\nHala ere, badakizue, haurra izan edo ez erabaki beharrean ibili nahi ez baduzue\nArgi ibili eta txapela (edo bakoitzak nahi duen antisorgailua) erabili!\nEzustekorik ez izateko\nKondoiak: Antisorgailurik eskuragarrienak dira eta hazia sartzea oztopatzen dute.\nHormonak: Pilula egunero hartu behar da. Baginako-eraztuna hilabetean behin sartzen da baginan, eta pixkanaka askatzen ditu hormonak. Partxea azalean jartzen da, eta azalak hormonak xurgatzen ditu Astero aldatu behar da. Hiru kasuetan lehen dosia hilekoaren lehen egunean hartu behar da, eta ginekologoak agindu behar du. Hiru astez erabili eta laugarrenean atseden hartu behar da.\nDIUa Ginekologoak sartzen du umetokian eta bost urtez eramaten da.Bestalde, sexu harremanean istriputxoren bat gertatzen denerako (kondoia apurtzea edo\n) Biharamuneko Pilula da irtenbidea. Hala ere, argi utzi behar da kasu jakin baterako irtenbidea dela, hormona deskarga handia duelako. Beti ere, harremanaren osteko lehen 72 orduetan hartu behar da. Zenbat eta lehenago hobe.\nAbortuari buruzko legeak Euskal Herrian\nAraba, Bizkaia, Gipuzkoa eta Nafarroan\n1985 arte abortua zigortua zegoen. 1985ean, berriz, hainbat kasutan haurdunaldia etetea baimentzen zuen legea onartu zen. Hiru kasutan abortatu daiteke zigorrik jaso gabe: bortxaketa kasuan, haurra izateak emakumearen osasun psikikoa zein fisikoa arriskuan jartzen duenean eta umekiak arazo larriren bat duenean. Osasun psikikoa da aborturik gehienetan erabiltzen den arrazoia.\nBehe Nafarroa, Lapurdi eta Zuberoa\n1975ean legeztatu zen abortua. Lege honek ez ditu haurdunaldia eteteko arrazoiak kontuan hartzen. Ernaldiko lehen hiru hilabeteetan, eragozpenik gabe aborta dezake hala nahi duen emakumeak.


Inicio / INDIZEAK / Burtsa indizeak / Bilboko Burtsa / Bolsa Bilbao 2000 >\nIndizeak erabilgarritasun handiko tresnak dira inbertitzaileentzat, izan ere, merkatuaren joera orokorraren berri ematen diete; erreferentzia edo “benchmark” gisa balio dute bai balore-zorroentzat eta baita inbertsio kolektiboko erakundeek merkaturatzen dituzten askotariko produktuentzat ere (inbertsio-funtsak, pentsio-funtsak eta abar). Gainera produktu eratorri ugariren –hala nola, aukerak, etorkizunekoak eta warrantak– azpiko aktiboa dira.\nHori dela eta Bilboko Burtsak eta haren kide guztiek ahalegin handia egin dute beharrizan horiei guztiei egokitutako indize multzoa sortzen eta, garrantzitsuagoa dena oraindik, haien hedatzea inbertitzaileek eta informazioaren beste erabiltzaile batzuek behar dutena izaten.\nBilboko Burtsak 2000ko urtarrilean indize berri hori sortu zuen, BILBAO BURTSA 2000 Indize horrek 1985etik kalkulatzen zen Bilboko Burtsaren Indize Orokorra ordezkatu zuen.\nIndize horrek Espainiako burtsa-sistemako balore adierazgarrienen prezioen bilakaera ondo islatzen du, beraz, merkatuaren jardunbidearen erreferentzia argia da. Xede den publikoa kontuan izanik, egokitzat jo zen erraz gogoratzeko moduko oinarri bat ezartzea, hau da, 2000 balorea 1999ko abenduaren 31an.\nKapitalizazioaz haztatuta dago indize berria. Balore bakoitzaren pisua edo garrantzi erlatiboa egunero birkalkulatzen da merkatua itxi ostean eta balore bakoitzaren haztapena aldatu egiten da eguneko kapitalizazioaren arabera. Espainiako burtsa-sistemako likidoenak diren 50 balorek eratzen dute indizea eta sei hilez behin berrikusten da bere osaera. Balore horiek hautatzeko irizpidea kontrolatutako denboraldian zehar seihileko naturalaren hasieran justu aurrekoa baino aurreragokoa den seihilekoa negoziatutako bolumenaren araberakoa da.


Bola-jokoan neurtuko dira Zeanuriko zazpi kofradiak Altzustan San Migel egunean\nUrri lehenengoaren 29an, San Migel egunean, Altzustako bolatokian jokatuko da Zeanuriko Kofradien arteko Bola Txapelketea. Udalerria osatzen daben zazpi kofradietako ordezkariak izango dabe taldeka jokatzen dan txapelketa horretan parte hartzeako aukerea: Altzuak, Altzustak, Asterriak, Ibarguenek, Ipiñaburu-Undurragak, Otzerinmendik eta Uribek.\nTaldea 4 bolarik osatuko dabe, bolari bakotxak 6 jaurtiketa egingo dauz, eta taldekide guztiak botatako txirloen batuketea hartuko da kontuan; beraz, txirlo gehien botaten dauan taldea izango da irabazlea eta bardinketea egongo balitz, "gerrea" jokatuko litzateke.\nAlberto Zuluagarentzat bakarkakoa\nAurtengo udan, bakarkako hiru txapelketa jokatu dira Zeanurin: Altzuan, San Juston eta San Lontzon eta toki bakotxean sailkatu ziran lehenengo hiru bolariak hartu eben parte Zeanuriko bakarkako txapelketan, San Lontzo bigarren egunean. Irabazlea, Alberto Zuluaga otzerinmendiztarra izan zan eta bigarren eta hirugarren tokietan Inazio Goioaga eta Juantxo Ozerinjaruregi sailkatu ziran.\nKofradien arteko txapelketeak Zeanuriko Udalaren babesa eta Altzustako kofradiaren eta Ellauri Hoteleko Kiloterdi Txokoaren laguntzea izango dau.\nSariak honeek izango dira: talde irabazleak 200 euro eta kilo eta erdiko txuleta bi bere osagarriakaz bazkaltzeko edo afaltzeko aukerea izango dau Kiloterdi Txokoan, Ellauri Hotelaren jatetxean. Bigarrena 120 eurokoa izango da eta hirugarrena 100 eurokoa. 2017an Ibargueneko taldeak jantzi eban txapela.


Dublinek barkamena eskatu die Elizaren abusuak jaso zituzten haur eta emakumeei | Mundua | Berria\nDublinek barkamena eskatu die Elizaren abusuak jaso zituzten haur eta emakumeei\nMicheal Martin lehen ministroak eskatu du. Elizaren menpeko hemezortzi harrera etxetan, 76 urtean, 9.000 adingabe hil zirela dioen ikerketa baten berri eman dute\nTuam (Irlanda) herriko komentu bat. Ia 800 haurren gorpuzkiak topatu zituzten bertan, 2014an. JULIEN BEHAL / HANDOUT Tamaina handiagoan ikusi\nEliza katolikoak emakumeei eta adingabeei egindako abusuak sistematikoak eta ezkutukoak izan zirela berresten duen ikerketa bat ezagutarazi zuten atzo Irlandan, eta bertan jasotakoengatik barkamena eskatu zuen, atzo bertan, Micheal Martin lehen ministroak. «Emakume ezkongabeei eta haurrei» zuzendu zitzaien, eta estatuko instituzioek nahiz erakunde erlijiosoek iragan mendeko zati handi batean «abusu ikaragarria» egin zizkietela adierazi zuen. Halakoak «sexualitatearekiko eta kontu intimoekiko jarrera makurra» zuen gizarte batean gertatu zirela gaineratu zuen.\nMother and Baby Homes Commision of Investigation (Amen eta Haurren Etxeen inguruko Ikerketa Batzordea) erakundeak osatutako ikerketa lanari erantzunez egin zituen adierazpenok Martinek. Elizaren gehiegikerien inguruan azken urteetan egindako lanik osatuena da erakunde horrek ondutakoa. Baita zirrara handiena eragin duenetako bat ere. 1922 eta 1998 urteen artean elizak kudeatutako hemezortzi instituziotan 9.000 adingabe hil zirela jaso dute. Ikerketa batzordeak 3.000 orriko txosten bat osatu du, eta, erakunde erlijiosoek kudeatutako harrera etxeetan sortzen ziren indarkeriazko egoerak xehatzeaz gain, halakoak baimentzen zituen gizartearen nahiz instituzioen kritika ere egin du.\nIrlandako Errepublikako Gobernuak atzo jarri zuen irakurgai txostena, baina aurrez filtratua zuen edukiaren zati bat Sunday Independent egunkariak, igandean. Filtrazio horrengatik barkamena eskatu zien gobernuak txostenean jasotako gertakariak pairatu zituztenei, eta, era berean, ikerketa publiko egin aurretik haien esku uzteko zina egin zien.\nAdingabeei eta emakume ezkongabeei nahiz alargunei aterpe ematen zieten ikerketan aztertutako instituzioek, eta, estatuaren eskumenekoak baziren ere, Elizak kudeatzen zituen. XX. mendearen zati handi batean erabilgarri izan ziren, eta 1998an itxi zuten zerbitzu hori ematen zuen azkena. Ikerketak agerian utzi ditu halako lekuetan jaiotako haurrek jasaten zituzten bizi baldintza kaxkarrak eta utzikeria. Desnutrizioa eta gaixotasunak ohikoak zirela dio, eta, horren ondorioz, heriotza tasa oso handia zela. 1945 eta 1946 urteetan, esaterako, ama ezkongabeen haur jaioberrien heriotza tasa Irlandako batez bestekoaren ia bikoitza zen.\nHeriotza kopuru altuaren arrazoietako bat haurdun zeuden emakumeen egoera zela uste du ikerketa batzordeak. Emakume gehienak «txiroak»zirela dio, eta «haurdunaldian beharrezko elikagaiak falta izan zituztela». Elizaren menpeko etxeetara jotzen zuten emakume askok haurdun geratu izanak behartuta egiten zuten, ikerketaren arabera. Haurraren aitak nahiz familiak baztertutako emakumeak izan ohi ziren, inolako baliabiderik ez zutenak. Etxe horiek kudeatzen zituztenak haientzat «figura autoritarioak» zirela nabarmentzen du txostenak, eta emakumeenganako tratua «krudela» zela. Sarritan, haurrak adopzioan ematera behartuta zeuden.\nSexu indarkeriaren eta indarkeria fisikoaren ebidentziarik ez dute jaso txostenean, baina, aldiz, emakumeek eta haurrek jasandako «abusu emozionalak» ohikoak zirela zehaztu dute. Kasu batzuetan, emakumeak lan ez ordainduak egitera behartzen zituztela ere ikusi dute. Denera, 56.000 emakume eta 57.000 ume bizi izan ziren Elizak kudeatutako bizilekuetan aztertutako denbora tartean, batzordeak zehaztu duenez; baina, hala ere, ikerlariek adierazi dute kasuak askoz gehiago izan litezkeela, batzordeak ikertu ez dituen harrera etxeak aintzat hartuta.\nErakunde erlijiosoek duten informaziora iristeko zailtasuna izan dute ikerketa egiteko traba nagusia, ikerlariek txostenean nabarmendu dutenez. Adopzioan hartutakoei euren iraganari buruzko informazioa eskuratzea eragozten diete erakunde horiek, eta, hortaz, Elizak kudeatutako bizilekuetan hazitako askok ez dute haien jatorria ezagutzen.\nBost urtetako lan baten emaitza da atzo ezagutarazitako txostena, eta 2014an du jatorria. Urte hartan, Catherine Corless historialariak Tuam herriko Bon Secours mojen etxea bizileku zuten ia 800 haurren heriotza agiriak aurkitu zituen, baina, aldiz, soilik haietako biren lurperatze agiriak. Komentuaren lurretan egindako indusketa lanen ostean jakin zen gainerakoekin zer gertatu zen. Ehunka gorpuzki topatu zituzten lurpean.\nElizaren babespean Irlandan egindako gehiegikeriak azaleratzeko mugarria izan zen Tuamen gertatutakoa, eta urrats handia herrialde horretako auzi opakoenetako bat ikertzeko.\nKataluniako Auzitegi Nagusiak kanpaina beterako utziko du bozen eguna finkatzeko erabakia\nEpaimahaiak behin-behinean mantenduko du otsailaren 14ko hauteskunde deialdia. Kataluniako Gobernuak gaur goizean aurkeztu ditu bozak atzeratzearen aldeko alegazioak.\nKataluniako Atzerri kontseilaria inhabilitatu du herrialdeko Auzitegi Nagusiak\nBernat Sole desobedientziagatik zigortu du, Agramunt herriko alkate zenean 2017ko independentzia erreferenduma egiten laguntzeagatik.\nHasi da Bidenen legealdia\n«Demokraziak irabazi» duela nabarmendu eta batasunerako deia egin du Bidenek. Trumpek ez du parte hartu, baina beste hainbat estatuburu ohi izan dira ekitaldian\nTrumpen aroa hausteko dekretuak\nPandemiari, klima larrialdiari eta migrazio politikei buruzkoak dira Bidenek AEBetako presidente gisa hartu dituen lehen neurrietako batzuk; norabide aldaketa bat iradokitzen dute herrialdearentzat.


Queimada - Wikipedia, entziklopedia askea.\nArtikulu hau edariari buruzkoa da; filma gaitzat duena beste hau da: «Queimada (filma)»\nQueimada Galiziako alkoholdun edari herrikoia da.\nEzaugarri sendagarriekin lotu ohi da, eta arao bat ahoskatzen den bitartean edaten baldin bada, madarikazioen aurkako babesa ziurtatzen duela aipatu ohi da, bestalde izpiritu eta izaki gaiztoak edalearengandik urruti mantentzen dituela ere esan ohi da.\nQueimadaren ezaugarria den su urdina\nOrriaren azken aldaketa: 4 apirila 2021, 14:25.


Aurkeztu da Santa Anako azokaren XXXIII. edizioa. Lasarte-Oriako alkateak, Sendoki elkarteko ordezkariekin batera, azokaren kariaz egingo diren jardueren berri eman dute: artisautzako postuak, herriko erakuskariak, musika-tresnen erakusketa eta Ramón Rotetari egingo zaion omenaldia. Uztailaren 23an igandearekin, Okendo plazan, Artisautzako Azoka (programa jaitsi, PDF) tradizionala bisitatzeko aukera izango da. Azokak, 10etatik 14etara eta 17etatik 20etara bitarteko ordutegian, artisauak beren produktuak zuzenean lantzen ikusteko aukera emango digu.\n49 artisauk eskainiko dituzte beren lanak. 25 postu eskuz egindako hainbat gauzakirenak izango dira: bisuteria, tailla, makramea, larrua, esmaltea, kuia-lanparak... Bestalde, 24 postuk hainbat motatako janari-produktuak eskainiko dituzte: kontserbak, postreak, hestebeteak, gazta, eztia...


Erosketa bonuak hilaren 16a bitarte egongo dira salgai - Alegia - Tolosaldeko ataria\nErosketa bonuak hilaren 16a bitarte egongo dira salgai\nTolosaldeko Ataria 2020-10-06 09:16\nAlegiako Udalak uztailean salgai jarri zituen herrian kontsumoa sustatzeko bonuak, eta hilaren 16a bitarte egongo da eskuratzeko aukera kultur etxean.\nAlegiako Udalak uztailean jarri zuen martxan herriko saltokietan kontsumoa sustatzeko bonuen kanpaina, eta amaierara iristear da. Oraindik, ordea, bonu batzuk geratzen dira salgai kultur etxean.\nKanpaina honi esker, herritarrek bost euroko bonuak erosi eta hamar euro kontsumitzeko aukera dute herriko saltokietan. Urriaren 16a, ostirala, izango da azken bonuak eskuratzeko eguna. Interesatuek kultur etxean erosi beharko dituzte bonuak 16:00etatik 19:00etarako ordutegian.


(EU) Mirari Perez Gaztelu: “Pertsona baten nortasun adierazgarri da ahotsa” – Infocom\nInfocom > Investigación y transferencia > Seminarios y jornadas > (EU) Mirari Perez Gaztelu: “Pertsona baten nortasun adierazgarri da ahotsa”\nMireia Galarza ∿ 16 de abril de 2019\nMirari Perez Gaztelu Tributaren berbak saioan.\nMirari Perez Gaztelu foniatra da “afizioz eta ofizioz”, eta horretan dihardu orain dela ia 30 urtetik. Ahotsaren zaintza nahikoa ez dela azpimarratzen dio, eta horren aurrean beharrezkoa ikusten du kontzientziazioa.\nEz da ahotsa erabiltzeko patroi komun bat existitzen, oso subjektiboa da. Kulturak eta puntu geografikoak eragina dute, prosodia asko aldatzen baita. Adibidez, tribuak soinuen bitartez komunikatzen dira, eta hortik sortzen dute hizkuntza. Ez dira hitzak, baina bai soinu modulatuak eta modulazio horrek laguntzen du ulertzen. Hizkuntza batzuk beste batzuk baino gehiago babesten dutela esaten da ahotsa, baina ezin da orokortu, pertsonaren erabilerak aldatzen baitituzte ezaugarri edo premisa horiek, gure mesederako edo gure kalterako. Aldaketak hizkuntza markek eta erabiltzaileen erabilerek eragiten dituzte, erabat.\nahotsa, foniatra, komunikazioa, Mirari Pérez Gaztelu No hay comentarios Permalink\n← Los rastros neoyorquinos en la obra de Antonio Muñoz Molina y Elvira Lindo, en un nuevo artículo publicado\nDeusto Irratia, más fuerte que nunca →


�Beti bigarren planoan geratzen gara, beste interesen menpe� - GARA\n�Beti bigarren planoan geratzen gara, beste interesen menpe�\nXabier Arberas eta Lorea Arrieta\nDonostiako Parte Zaharrean Bizi auzo elkarteko ordezkariak\nDonostiako Parte Zaharra ez da soilik jendea dabilen leku bat; jendea bizi den lekua ere bada. Hain zuzen, bertako biztanleen eskubideak defendatzeko jaio zen orain dela hilabete inguru Parte Zaharrean Bizi auzo elkartea. Poliki-poliki hasi dira bidea egiten, dauden hutsuneak betetzen joateko asmoz. Xabier Arberas eta Lorea Arrieta dira elkarte honetako ordezkarietako bi.\nSan Telmoko kafetegian jarri dugu Xabier Arberasekin hitzordua, baina itxita aurkitu dugu eta beste leku baten bila abiatu gara. San Vicente elizaren parean argazkiak egin, eta Narrika kalea zeharkatuz, Bulebarrerantz. Ohartu gabe Parte Zaharreko «tour turistiko» edo antzekoren bat osatu dugu. Bidean Lorea Arrieta agertu zaigu. Argazkilaria joan da dagoeneko. Ez du axola. Hiru kafe eskatu eta solasaldia martxan jarri. Onena hasieratik hastea denez, aurrenik elkartearen sorrera izan dugu hizpide.\n«Aspalditik zebilen jende mordoa bere kabuz Alde Zaharraren alde lanean. Baina Udal Gobernu berria osatu zenetik elementu berri bat sortu zen, hain zuzen, udazken aldera hasi ziren auzoz auzoko batzarrak. Berrogei-hirurogei pertsona elkartu ginen bi batzarretan», gogora ekarri du Arberasek.\n«Bigarren bileraren ostean pote bat hartzen gelditu ginen. Orduan otu zitzaigun hura guztia aprobetxatu beharra zegoela, bertan zegoen indarra eta gogoa. `Arazoak egon badaude eta inork ez du gure alde lan egingo gu ez bagara martxan jartzen'», gaineratu du Lorea Arrietak.\nEsan eta egin. Bilera gehiago, proposamenak jaso, paperak bete... eta otsailaren 8an jaio zen elkartea. «Konturatu ginen tresna integral bat behar genuela, orokorrean dena kudeatzeko».\nAuzo guztiek bezala, Donostiako Parte Zaharrak ere arazoak ditu. Auzoak nortasuna galtzeko arriskua aipatu du Arberasek. «Etxebizitza garestitze prozesuarekin, auzoko seme-alabak behartuta daude auzotik kanpora joatera, gurasoen etxetik atera nahi badute. Bestalde, turismoarekin, despertsonalizatze dinamika bat sortzen da». Puntu honetan, «auzokoak bertakoak izatearen sentimenduak lotzen gaitu», nabarmendu du Arrietak. «Egia da, bestalde, oso heterogeneoa dela, zentzu guztietan», gehitu du.\nGabezien zerrenda luzea da, eta adindun jendearen egoeratik hasi da zenbatzen Arberas: «Ez zaie irtenbide bat bilatzen. Adibidez, Eguneko Zentroa Fermin Calbeton kaleko soto batean dago, eta ez zaigu egokia iruditzen». Eguneko Zentrora iristeko eskailerak jaitsi behar dituzte, eta etxera bueltatzeko eskailerak igo; izan ere, etxe askok ez dute igogailurik.\nMutur batetik bestera. Txikiek zail daukate jolasteko eremu bat aurkitzea. «San Telmoko plazan lanek lau urte iraun dute, lau urte jolasteko plazarik gabe. Konstituzio plaza beste bat da, baina eguraldi onarekin terrazak zabaltzen dira, eta akabo», kexatu da Arrieta.\nIkastolan ere leku falta nabaria da. «Orixe txiki geratu da, eta bi urte darama bertako ume guztiak hartu ezinik. Jangelarekin arazoa areagotu egiten da; txandaka ibili behar dira», azaldu du.\nFrontoiari txapela jarri\nKirola egitea ia ezinezkoa da, are gehiago eguraldi txarra egiten duenean. «Trinitate plaza kenduta, ez dago ezer. Kiroldegirik hurbilekoena Zuhaizti da, Gros auzoan. Gure eskaera nagusia frontoiari txapela jartzea da, estaltzea alegia. Bestela, euria egiten duenean, etxera. Hori da irtenbide bakarra», dio Arberasek.\nGazteei dagokienez, bere jarduerak garatzeko espaziorik ez dutela iritzi dio. «Hor daukagu `Uxotegi auzia' -dio-. Ez dut polemika sortu nahi, baina oso esanguratsua da gazteen egoera zein den ulertzeko».\nBiek ala biek badakite auzoak «muga fisikoak» dituela, eta ezin dela «mimetikoki» beste auzoetan egin dena egin, baina «egiten diren ekimen gehienak ez daude antolatuta auzoari begira, kanpora begira baizik».\nHorregatik eskatzen dute «zentro zibiko bat, guk autogestionatutakoa. Uste dugu egokiena dela umeentzat, gazteentzat, adineko jendearentzat. Hamaika gauza egin litezke bertan». Hori lortu bitartean ez dira ilargiari begira egongo. Horregatik, kultur ziklo bat antolatzea da esku artean duten proiektuetako bat.\nAzken txanpan, korapilatsuak diren bi gai mahai gaineratu dira: ostalaritzaren ondorioak (zarata, terrazak...) eta trafikoa. Hain zuzen, zarata arloan lan egiten zuen Ixo elkartea auzo elkartean txertatu da orain.\nOrdaindu, plazan esertzeko\n«Guk bizikidetza nahi dugu, eta hor marrazten dugu marra gorria. Auzo honetan pertsonek duten lekua aldarrikatu nahi dugu. Badakit hipoteka batzuk ditugula, ez garela zerotik hasten, baina eremu publikoa pixkanaka-pixkanaka pribatizatzen ari dira, eta hori ezinezkoa da», salatu du. «Konsti-an esertzeko ordaindu egin behar dugu, ez baitago eserleku publikorik», dio Arrietak adibide moduan.\nTrafikoari dagokionez, «arriskua» da erabiltzen duten hitza. «Goizetan izututa ibili behar zara, ez baitakizu furgoneta nondik etor daitekeen», salatu dute. Hain zuzen, Arrietak dio, orain dela gutxi, atariko atea irekitzean, hain justu, une horretan, furgoneta bat igaro zitzaiola «aurpegitik hamar zentimetrora».\nMaiatzetik aurrera aldaketak egongo dira esparru honetan, Udalak aginduta, baina ez dute uste arazoa konponduko denik. «Ez dugu ulertzen banaketa zergatik ez duten Bulebarretik edo kaitik bakarrik egiten. Erantzun digute kaia Jaurlaritzarena dela; beraz negoziatzeko eskatzen diegu». Motorren eremuen gehikuntza beste kezka bat da. «Zergatik ez dira Pasealeku Berrira joaten? Gu beti bigarren planoan geratzen gara, beste interesen menpe», salatu dute.\nKritika ez da Udal Gobernuarentzat soilik. «PSEk ez al du bizikleta eta garraio publikoa aldarrikatzen? Azkenean, ordenantza honen aurka, `behartzen nautela aparkalekua ordaintzen' al da bere argudio bakarra? Berriro, auzotarren ikuspuntua bigarren mailan», esanez amaitu dituzte azalpenak.\n«San Telmoko plazako lanek lau urte iraun dute; lau urte jolasteko plazarik gabe. Eta Konstituzio plazan terrazak zabaltzen hasten dira, eta akabo»\n«Aurreko batean, atariko atea ireki, eta momentu horretan furgoneta bat igaro zen nire aurpegitik hamar zentimetrora»


Energia Eraginkortasunerako Ekintza Plan Nazionala onartua | RayHaber | raillynews\nHasieraTURKEYCentral Anatolia Region06 AnkaraEnergia Eraginkortasunerako Ekintza Plan Nazionala onartua\n05 / 01 / 2018 06 Ankara, Intercity Trenbide Sistemak, RAILWAY, GENERAL, Tren azkarra, Pneumatikoen gurpileko sistemak, GOIBURUKO, TURKEY\nEnergia Eraginkortasunerako Ekintza Plan Nazionala onartu da. 9-eko ekintza-planak Garraio izenburuaren pean sortu ziren. Energia eraginkorrak diren autoentzako eta garraio publikoaren araudiak abantaila fiskalak egiten ari dira.\nEnergia eta Baliabide Naturalak, Ministerioak prestatutako Energia National Eraginkortasuna energia Turkian eraginkortasuna eta jarraitu Action Plan (2017-2023) jasangarritasuna hobetzea onartu zen. Energia Eraginkortasunerako Ekintza Plan Nazionala garraio, eraikuntza, GKEak, nekazaritza, industria eta teknologia arloetan ezarritako helburuak biltzen ditu.\n2023en egungo denboraldirako planak garraioaren izenburu izugarriak ditu. Turkia 2015 energiaren azken kontsumoa ehuneko Urte batetik 25 ospatu garraioaren sektorean datuen arabera. Energia horren% 0 gutxienez errepide garraioaren heriotza guztia da. Gure petrolio behar gehienak inportazio bidez hornitzen ditugu. Garraioaren eraginkortasun energetikoa handitzearen ondorioz, gure herrialdeko petrolioarekiko kanpo mendekotasuna ere murriztu egingo da.\nTestuinguru horretan, hainbat ekintza identifikatu dira garraioaren eraginkortasuna areagotzeko eta ekintza horiek 2023 arte inplementatuko dira. Garraio eta Komunikazio Estrategia planak 2023 15 jaunak du gaurkoan urtean on dioenez Turkiako trenbide merkantzien eta bidaiarien garraioan share zuzenduta dago honi 10 ehuneko baino gehiago goratzeko. Hazkunde hori gertatuz gero, errepide bidezko merkantzien garraioa 2023era igotzea eta 60era bidaiarien garraioa 72en amaieran aurreikusten da.\nTrenbideen garraioa zabaltzeaz gain, hiri-garraioan erregai-kontsumoa prebenitzea da, ingurumena igorpen kaltegarriak murriztea eta erregai fosilen kontsumoa murriztea. Iraunkortasuna ziurtatzeko eta eraginkortasun energetikoa sustatzeko, 9en ekintza planak garraio sektorerako prestatu ziren.\nEnergia Eraginkortasunerako Ekintza Plan Nazionalean jasotako 9en ekintza plana honako hau da:\nEnergia eraginkorreko ibilgailuen abantaila fiskala\nEnergia eraginkortasun handiko ibilgailuak bultzatzeko ibilgailuetan ibilgailuak aplikatuko zaizkie SCT eta hainbat murrizketa.\nEnergia eraginkortasun handiko, igorpen maila baxua, ingurumenarekiko errespetua, motorraren bolumen txikia, erregai pila, ibilgailu elektrikoak eta hibridoak ekarriko dituzte zerga-abantailak energia-eraginkortasuna baino gehiago. Ibilgailu elektriko eta hibridoen egungo zerga-murrizketez gain, zerga-murrizketa berriak aplikatuko dira.\nAzpiegitura fiskalizatutako aplikazio desberdinetarako garatuko da, ibilgailuen kontsumoa eta igorpen balioen arabera. Sortuko den datu-basea sortuko da, bertan argitaratutako ibilgailu guztiek igortzen duten informazioa grabatuko dute. Kargatzeko geltokiak instalatzeko arauak arautuko dira.\nErregai alternatiboen eta teknologia berrien gaineko konparazioa\nErreferentziako ikerketa bat burutuko da teknologia berrien ibilgailuek erregai fosilen ibilgailuen bidezko ibilgailu teknologikoen abantaila zehazteko. Ibilgailuak, mantentze zerbitzuak, konponketa tasak, zerga-tasak, etab\nBizikletaz eta oinezkoentzako garraioaren hedapena\nEkintza berriak abiaraziko dira zero igorpenen garraioa sustatzeko. Bizikletak eta oinezkoentzako bideak hirietan eraikiko dira. Hiriguneak itxita egongo dira ibilgailu motorrak erabiltzeko, bizikletak eta oinezkoentzako erabilera irekiko da. Oinezkoentzako edo bizikletentzako bideak eta trenbideak garraiatzeko bide integratzaileak emango dira.\nHiriguneetan trafikoaren dentsitatea murrizteko, autoen aurkikuntza neurriak hartuko dira hiriguneetara. Aparkalekuen kopurua handitu egingo da. Garraio publikoetan autoak integratzeko, "Park and Go" aplikazioa zabalduko da.\nGarraio publikoaren hedapena\nGarraio publikoen sareen hazkundea handitzeko eta indartzeko finantza laguntza nazionala eta nazioartekoa erabiliko da. Garraiobideen integrazioa bermatuko da. Ingurumena errespetatzen duten tresnen erabilera zabala emango da. Zerbitzuen kalitatea eta segurtasuna hobetu egingo dira garraio publikoan.\nHiri garraioaren plangintza unitateak\nHiri Garraioaren Plangintza Unitateak ezarriko dira udalerriek garraiatzeko arazoei irtenbide propioak ekoizteko. Unitate horiek onuragarria izango da.\nItsas garraioa indartzea\nMerkantzien, bidaiarien eta ibilgailuen garraiorako itsas galtzada erabiltzea sustatuko da. Portu berriak Build-Operate-Transfer modeloarekin eraiki dira. Portu berdeen aplikazioak bultzatuko dira eta portuko teknika modernoak aplikatuko dira.\nTrenbide garraioa indartzea\nTrenbide sarearen hedapenari esker, errepide garraio gehienak trenbideko garraioetara aldatuko dira. Abiadura handiko trenbide proiektuak ezarriko dira. Arauak trenbide sareetan egingo dira. Trenbide ibilbideak portu eta ekoizpen zentroekin konektatuko dira.\nGarraiatzeko datuen bilketa\nGarraioari buruzko informazioa biltzeko, alderatzeko eta ebaluatzeko datu-basea sortuko da.\nHiri Adimendunen Estrategia Nazionala eta Ekintza Plana aurkeztu dira\nEnergia Eraginkortasuneko Ikasketak Samulaşen\nNola ematen da energia-eraginkortasuna?\n1 / 5000 Master Planaren lehen fasea Mersinen onartu zen\nGAPen berrikusitako ekintza-planaren barruan, Habur Border ağı\nTCDD GAP Ekintza Planaren esparruan dauden proiektuak Akçagözü - Aldaketa produkzioa ...\nEnergia eta Baliabide Naturalen Ministerioa\nEnergia Eraginkortasunerako Ekintza Plan Nazionala\nLogistikako Prestakuntza Zentroa Proiektuen Prestakuntza Elazığn hasi zen\nBide Segurtasuneko Ekintza Planaren aurkezpen ekitaldia\nZarata Zarata Ekintza Planaren Tailerra\nBide Segurtasuneko Ekintza Plana Koordinatzeko Topaketa


Haragizko bizioaren kontra\nPeleatu behar duzu bizio hunen kontra manera berezi eta guziz bertze batez ezen ez hari behar den bertze bizioen kontra.\nEta halatan iakitekotzat haren peleatzen antzerekin, hirur ordutara behatu behar duzu, zeinak baitira.\nTenta gaitezin baino lehen.\nTentatzen garenean, eta\nTentazionea ioan denean.\nTentazionea baino lehen gudukatu behar da, hura ekhartzen ohi duten okasioneen kontra.\nLehenik, gudukatu behar duzu ez bizio hari buruz buru iarriz, bainan zure ahal guziaz ihes eginez den perillik gutiena ekhar ahal liazakezuten nahiz diren okasionetarik eta presunetarik.\nEta kasuz egitekorik baduzu zenbait halako presunarekin, egizu ahalik lasterrena begitarte pausatu batekin, hitz garratzez lehen, ezen ez eztiz eta soberaniozko kortesiaz.\nEz fida, zeren munduarekin ibilliagatik horrenbat urthez haragiaren akuilluak, estenak eta eragintzak eztitutzun sentitu eta sentitzen; ezen bizio madarikatu hark oren batez egiten du hainitz urthez egin etzuena, eta hainitzetan gordaka egiten tu bere aphareilluak, eta honbatenaz perilloskiago eta ezin sendatuzkiago zaurtzen du, zenbatenaz iartenago baita adiskide, eta berez suspitxa gutiago emaiten baitu.\nEta hainitzetan beldurago behar da (hainitz aldiz frogatu eta egun oroz frogatzen den bezala) egiten ohi diren ibil-bidetan eta solhasetan, sori diren gauzen, nola ahaidetasunaren, zenbait egin bideren edo are presuna onetsia baitan den bertutearen aitzakiaz; zeren sensuezko plazeraren pozoina balsatzen da elkharrekiko solhas luzeegi eta zuhurgabe hetan, eta gero, nihork uste eztuela, arimaren ondoraino aphurka sarturik, behiere geiagotik geigora ilhuntzen du arrazoina, hala non ezdeustzat bezala baitadutza gauza perillosak, begitarte amolsuak, bataren eta bertzearen arteko hitz eztiak eta elkharrekiko atseginak; eta hori hala iragaiten dela alde batetik eta bertzetik, finean erorten da zenbait penagarrizko eta nekhez garai diteken tentazionetan.\nBerriz ere diotsut, zoazila ihesi; zeren ixtupa zara, eta ez fida zeren bustia zaren eta borondate on eta bortitz baten urez bethea eta iragana, eta zeren deliberatua eta prestik zaudezin lehen herioaren pairatzera, ezen ez Iainkoaren ofensatzera, ezen maizko elkharganatze hetan suak bete beroz aphurka agortzen duela borondate onaren ura, nihork gutien uste duenean, halako suertez lotuko da, non ezpaitu behatuko ez ahaidetasunera, ez adiskidetasunera; ezpaitu Iainkoaren beldurtasunik izanen, ezpaitu konturik eginen ez ohoreaz, ez biziaz, ez eta Ifernuko penez: eta halatan zoaz ihesi, zoaz ihesi, nahi ezpaduzu ustegabean atzemana izan, nahi ezpaduzu hartua izan eta nahi ezpaduzu bizia ere galdu.\nBigarrenean, ihes egizu alferkeriatik, eta lotzakiste erneki eta agudoki zure estatuari dagotzan gogoetei eta lanei.\n. Hirurgarrenean, ez iar zure Superioren kontra, aitzitik obeditzazu gogotik, egizu agudoki hek manatzen zaitusten guzia, eta are gogotikago egitzu humiltzen zaitusten eta zure borondatearen kontrakoago diren gauzak.\nLaugarrenean, ez sekulan eman iujeamendu arinik zure lagunaz, guzien gainetik bizio lizun hattaz. Ageri bada norbait hartan erori dela, hura behar duzu urtikari izan, etzaitzu higoindu behar, eztuzu mesprezatu behar: bainan atherazazu probetxu haren etortetik zure buruaren ezagutzeko eta humiltzeko, orhoiturik hauts eta ezdeus baizen etzarela; lehia zaite Iainkoagana, eta ihes egizu egundaino bainoko artha handiagorekin den peril-iduririk gutiena duten ibilbidetarik.\nZeren eroria bazara arinki bertzeen iujeatzera eta mesprezatzera, Iainkoak zure gastuz ekharriko zaitu neurrira, utsiko baitzaitu falta berean erortera, arren ezagut dezazun zure urgillukeria, eta bide hartaz bi bizio hekin kontrako erremedioa dezazuntzat.\nBaldin erorten ezpazara, eta gogoa ganbiatzen ezpazaitzu, iakin ezazu badela zer hagits duda zu zaudezin estatuaz.\nAskenean orhoit zaite ongi ikusten baduzu zenbait dohain eta atsegin espiritualezko gustu duzula zure baitan, etzaitzula hartan banaloriozki lakhetu behar, eta eztuzula zer zinetsaras zure buruari zerbait zarela, eta zure etsaiek eztutela indarrik geiago zuri gerla egiteko; iadanik iduri zaitzularik behatzen derauezula nardaberaki, hastiorekin eta gaitzetsterekin: zeren ongi begiratzen ezpazara, errazki eroriko zare.\nTentazionea alxatzen denean, konsidera zazu ea heldu denz zenbait barreneko okasionetik, ala kanpokotik.\nKanpoko okasioneaz aditzen dut begietako eta beharrietako kuriostasuna, tresnen soberaniazko aphareillua, eta bizio hartara garamatzaten ioan-ethorriak eta solasak.\nKasu hetan egin behar den erremedioa, da ohoreztasuna eta modestia, ez nahi izaitea ikusi edo enzun tentazionerik eman diazakezun gauzarik, ordea hoberena da ihesi ioaitea, lehen erran dudan bezala.\nBarreneko okasionea heldu da gorputzeko bizitasunetik, edo buruko gogoramenduetarik, zeinak pitzten baitzaiskigu gure aztura gaixtoetarik, edo demonioaren gogogarrietarik.\nGorputzeko bizitasuna mortifikatzekoa da barurez, diziflinez, zilizioez, beillez eta bertze hezgarriez adimendutasunak eta obedienziak irakhasten deraukuten arauera.\nGogoramenduez bezanbatean, nondik ere heldu baitira, hekin kontrako erremedioak hauk dira.\nPure estatuari dagotzan bertze eta bertze lanei lotzea eta iarraikitea.\nOrazignea edo Othoitza eta Meditazionea.\nOthoitza hunela egin behar da.\nAphur bat has zaitezinean ez xoilki halako pensamenduen, bainan oraino hekin aitzintzailleen ikusten, sar zaite berehala zure baitan, eta Gurutzefikagana gogoz itzuliriz, errozu: ene IESUS, ene IESUS eztia, laster hel zakiskit beldurrez etsai horrek atzeman nazan.\nEta zenbait aldiz zure Iauna iratxekirik dagoen gurutzea besarkatzen duzula, hainitzetan emezu muzu haren oin sakatuen zauriei, bihotz onez erraiten duzula: zauri ederrak, zauri garbiak, zauri sainduak, zaurt ezazue orai bihotz ondikozko eta lizun hori, eta begira nazazue ene Iainkoaren ofensatzetik.\nMeditazioneaz bezanbat, enuke nahi haragizko atseginen mugidek khexatzen duten orduan egin ledin hainitz liburuk emaiten duten puntu batzuen gainean, nolakoak baitira konsideratzea zein den bizio haren ezdeustasuna, haren ezin asetzea, haren nardagarrimenduak, eta ondore mingarriak zenbat peril dakharken onhasunen, biziaren eta ohorearen galtzeko,eta hala bertzeez.\nArrazoina da, zeren ezpaita hortan bethi bide segurik tentazioneari garaitzeko; aitzitik kalte ekhar diazakegu, zeren adimenduak bataz kanporatzen baditu gogoramendu hek, bertzeaz ekhartzen derauku okasionea, eta perillean emaiten gaitu hetan lakhetzeko, eta atseginari konsentimendu emaiteko. Halakotz egiazko erremedioa gogoramendu lizun hekin khentzeko, da zinetan ihes egitea ez xoilki hetarik, bainan oraino hek gogora ekhar diatzakeguten gauza guzietarik, hekin kontrakoak direlarik.\nEta halatan bizio horren kontra eginen duzun meditazionea izanen da gure Salbatzaillearen bizitzearen eta Pasionearen gainean.\nBaldin Meditazionean zaudenean, nahi ezpaduzu ere, gogoratzen bazaiskitzu eta lehen baino tarritatzenago bazaituste (duda gabe gertatuko zaitzun bezala) etzara hargatik izituko, ez ilkhiko Meditazionetik, ez eta itzuliko hekin kontra hei buru egiteko; aitzitik iarraikiko zaisko zure meditazioneari ahalik ernekiena, axolarik geiago eztuzula gogoratze hetaz zureak ezpalira baino; zeren ezta bide hobeagorik hekin kontra haritzeko, bethiko gerla egin baliazazute ere.\nGero ferratuko duzu zure meditazionea eske hunez, edo bertze hunelako batez: libra nazazu, ene Kreatzaillea eta Salbatzaillea, ene etsaietarik zure Pasionearen eta ezin erranezko ontasunaren ohoretan; eta hori egin behar duzu gogoz itzulten etzarela bat ere bizio hartara, ezen hartaz orhoitzea bera ezta peril gabe.\nEztezazula iharduki halako tentazionearekin, ea konsentitu duzunz edo ez, zeren sondatze suerte hura demonioaren artezia da zure nahasteko ongi egiten duzulako estakuruz, eta zuri bihotzaren galarasteko edo gutitzeko, edo ezpere, zeren esperanza baitu, halako solhasetan zadutzan bitartean, eror araziko zaituela zenbait plazeretan.\nHargatik ageri ezpada tentazioneari konsentimendu eman diozula, aski duzu den guzia laburki zure Aita espiritualari konfesatzea, eta gero haren konseillua harturik zaude bakean horrelako gauzaz geiago orhoitu gabe.\nOrdea hala egizu non gogoratze guziak bethi fidelki ager diotzotzu, ahalkheak edo nahiz den bertze gauzak iduki zaitzan gabe.\nBaldin humiltasunaren beharra badugu gure etsai guziei garaitzeko, beharago gara humildu kasu hunetan ezen ez bertzeetan, iakinik bizio hura bethi kasik gure urgillukeriaren gastigua dela.\nTentazionea ioan denean egin behar duzuna da, zenbat ere uste baituzu libratua eta seguratua zarela, zure gogoa idukitea osoki apartaturik tentazionea ekhartzen zerautzuten gauzetarik, sentitzen duzularik gonbidatua zarela bertzela egitera zenbait berture edo bertze on den gauzagatik; zeren hura da naturaleza gaixtatuaren enganioa eto gure etsai artezaren sarea, zeina argi Angeru iduriratzen baita gure etor arazitzeko ilhunbetan barrena.


Gezur - Wikipedia, entziklopedia askea.\n1Logika ariketak gezurrari lotuak\nErakutsi/ezkutatu Gezurrak antzematea azpiatal\n2.1.1Poligrafoa espioien artean\nEgia existitzen da, gezurra da soilik asmatu behar dena., Georges Braqueren omenezko lauza.\nGezurra errealitatea osorik edo neurri batean faltsutuz nahita egiten den baieztapen bat da, helburua mezuaren hartzaileei gezurra sinestaraztea delarik. Egia zati bat nabarmenduz ere esan daiteke gezurra. Literatura, zinema eta beste arteetako fikzioa ez da gezurtzat jotzen, helburua ez baita istorioa sinestaraztea.\n1 Logika ariketak gezurrari lotuak\n2 Gezurrak antzematea\n2.1.1 Poligrafoa espioien artean\n2.2 Egiaren sueroa\n3 Gezurra kulturan\nLogika ariketak gezurrari lotuak[aldatu | aldatu iturburu kodea]\nLogika, matematikaren atal garrantzitsua da. Logika ariketa desberdinak daude, baina batzuk gezurrari lotuta daude. Ezagunenetarikoa honako hau da:\nGurutzebide batean, bi bide daude, eta bakoitzaren sarreran pertsona bat dago. Batak gezurra esaten du beti eta besteak egia esaten du beti. Bidegurutzera ailegatzen zarenean, bideetako bat aukeratu behar duzu eta leku jakin batera joan nahi duzunez, bide zuzena aukeratu nahi duzu. Zein galdera egin behar duzu zure helmugara irizteko galdera bakarra egin ahal baduzu bakarrik?.\nErantzuna zaila da lehenengo momentuan baina honako logika du atzetik; galdera bat bi kondizioen artetik pasatzen baduzu erantzun zuzena eskuratu dezakezu. Hona hemen erantzunaren azalpena:\nDemagun eskubiko bidea zure helmugara doala eta eskuinean dagoenak egia esaten duela. Kasu honetan berari galdetzen badiozu zer erantzungo zukeen besteak eskuineko bidea zuzena den edo ez, ezezko erantzuna emango zukeen. Ezkerrekoari galdera berdina eginda, ezezkoa izango zen erantzuna baita ere. Hemen zergaitia; lehenengo kasuan, ezkerrekoak gezurra esaten du eta ezetz erantzungo zukeen, eta beraz, egia esaten duenak, ezetz esango luke.\nBigarren kasuan, eskuinekoan baietz erantzungo zukeen, baina ezkerrekoak gezurra eaten duenez ezezko erantzuna esango luke.\nBeraz, galdera bakar batekin bidea zein den jakin ahal da.\nGezurrak antzematea[aldatu | aldatu iturburu kodea]\nPolitikan maiz erabiltzen da gezurra, herritarrak manipulatu eta bereganatzeko. Irudian, politikako gezurren aurkako ingelesezko graffitia: "Ez sinetsi euren gezurrak. Matxinatu!".\nGezur bat eratzea egia esatea baino lan konplexuagoa da. Gezur bat antzemateko modu errazena, honako hau da; erantzuna esaterakoan denbora gehiago pasatzen da gezur bat erantzutean egia esaterakoan baino. Argi dago hau ez dela teoria zehatz bat eta argudioak daudela.\nGezurren analisia psikologiaren ikerketa eremu handi bat da. Zehatz esanda, psikologia juridikoaren eremua da, bere barne psikologia forentsea eta psicologia kriminalista hartzen dituena. Lehen, kritero konduktualak ikasten ziren gezurra antzemateko, baina, azken urteotan (XXI. mendeko lehen urteak) egindako ikerketek metodo honek errore asko ematen zituela frogatu zutenean, metodologia aldatu da. Oraindik ikertzen ari dira eta ez daukagu datu zehatzik. Hau mende honetako aurkikuntza handia izan daiteke.\nPoligrafoa[aldatu | aldatu iturburu kodea]\nXX. mendean, egia eta gezurra ezberdintzen duen makina aurkeztu zen. Poligrafoa, Egiaren makina edo gezur-detektagailu bezala ezagutzen da. Erantzun fisiologikoak oinarri bezela hartuta pertsona egia edo gezurra esaten ari dela antzematen du.\n1938. urtean Leonarde Keeler-ek asmatu zuela uste da. Bera, Berckeley (California)-ko polizia departamentuan egiten zuen lan eta John Larson-en lanean oinarritu zuen bere asmakizuna. Asmakizunak, hiru kanal zituen eta paperean inprimatzen zituen erantzunak. Denboran zehar prozedura basikoa ez da aldatu, sensoreak bakarrik aldatu dira. Sesoreak aldatu egin dira, besteak beste onda zerebralak neurtzeko, adibidez. N100, N400 eta P300 ondak dira hauetako batzuk. metodo berri hauek ez dute eragin positiborik isladatu eta arazo berriak ekarri dituzte. P300 onda adibidez, oso aldakorra da, pertsona batetik estera eta baita pertsona berean ere, urteak pasa ahala eta estimuloak errepikatuz gero.\n2014. urtean,P300 ondak oinarritutako froga bat egin zen Marta del Castillo emakumea hil zuen ustezko atxilotuari Martaren gorpua aurkitzeko nahian. Neurofisiologo batek epaileekin batera froga egin zuten eta nahiz eta atxilotua kolaboratu zuen arren ez zuten gorpua aurkitu ezta hurrengo lau urteetan ere. Beste atxilotu batekin froga egin zuten, baita ere.Froga hau ere, ez zuen erantzun positiborik eman.\nPoligrafoa espioien artean[aldatu | aldatu iturburu kodea]\nXX. mendeko azken urteetan ere, poligrafoa erabili zen espioien artean eta gezurrak antzemateko ez zuela balio ikusi zen. Honen adierazle nagusia Ames kasua izan zen. Aldrich Ames EEBB-etako espioi bat zen eta 1985 eta 1991. urteen artean espioi bikoitza izan zen EEBB eta Sovietar batasunaren artean. Denbora horretan CIA-ko expertoek bi froga egin zizkioten poligrafoarekin eta biak gainditu zituen. Urte haietan CIA agentziak espioi bat zuela nabaritu zuen KGB (errusiako inteligentzia agentziak) beraien operazioak sobietar batasunean dusezteko trebetasun ikaragarria erakutsi eta gero. Gainera, Ames diru asko zuela erakutsi zuen bizitza maila diruduna jarraituz. Beraren erantzuna, herentzia bat kobratu zuela izan zen, baina hala ere agentzia ez zen fidatzen. KGB-ak diru asko ordaintzen zion informazioengatik, hori da benetako historia. kalkulatzen da lau koma sei milioi dolar eman zizkiola urte haietan. Ames poligrafora eraman zuten eta honek froga guztiak gainditu zituen eta beraz, susmagarri izatetik, lan normala egitera pasatzen zen espioi bezela. Azkenean, EEBB-etako espioi sarea sobietar batasunean desagertu egin zen eta Ames agerian geratu zen. Ames zelatatu zuen espioi nabarmenena, EEBB-etako espioi hoberena sobietar batasunean zen, Dimitri Poliakov mayor generala. Berak,GRU-koa zen eta 1986. urtean atxilotu zuten. Espioi izateagatik eta goi traizioa egiteagatik exekutatu zuten 1988. urtean.\nUrte hauetako momentu batzutan, Ames 50.000 dolar irabazi zituen astero. Gainera bere sobietar kontroladorearekin, Sergei Dimitriyevich Chuvakhin, jaten zuen taberna publikoetan edo kalean, denen aurrean. CIA-ko bere nagusiak, FBI-ko agentei eta poligrafoaren zientzialariei Chuvaskin bere aldera pasatzeko operazioa egiten ari zela konbentzitu zituen, diruaren kontua inori esan gabe. Ames 1994. urtean atxilotu zuten, sobietar batasunaren bukaera baino hiru rute geroago eta errusiako inteligentzian lan egiten zuenean. Dirudienez, Robert Hanssen da espioi bakarra bera baino sekretu gehiago pasatu zituena garai horretan.\nbeste espioi batzuek ere poligrafoa pasatu zuten inolako arazorik gabe. Hiru hauek dira nabarmenetarikoak: Karl Koecher 1980-ko hamarkadan, Ana Belen Montes 2000. urtean eta Leandro Aragoncilllo 2005. urtean.\nAna Belen Montes Cuba-ko analista zen EEBB-etako defentsarako inteligentzi agentziarako. Berak, behin baino gehiagotan poligrafoaren froga pasatu zuen 1986 urtea eta 2001 urte bitartean. Denbora horretan informazio asko eman zizkion EEBB-ri Cuba.-ri buruz modifikazio txikiekin eta Bill Clinton-en politika Cuba-rekiko aldatu egin zuen. Azkenean harrapatu egin zuten Montes, baina poligrafoaren laguntzarik gabe, beste metodo batzuekin.\nEgiaren sueroa[aldatu | aldatu iturburu kodea]\nPentatol sodikoa da. Dosi kontrolatu batekin, burmuinaren atal batean depresioa eragiten du eta horregatik gezurrak eratzea galerazten duela pentsatzen da. Hau, hamarkada askotan estatuek erabli dutela pentsatzen da espiak harrapatu izan diuztenean, adibidez. Hein handi batean hau egia baden ere, gezurrak eratzea gauza oso komplexua da eta teoria apurtzeko moduak badirela uste da. Alde batetik, pertsona orok entrenamendu bereziarekin pentatol sodikoaren aurkako teknikak izan ditzake. Beste alde batetik, pertsona batek gezurra den gertaera bat egitzat hartzen badu, egitzat esango du. Beraz, espioi bat gezur batekin bidaltzen badute informazio txarra emango die beste estatukoei hauek arrapatzen dutenean.\nGezurra kulturan[aldatu | aldatu iturburu kodea]\nLiteraturan eta telebistan gezurrari lotuta dauden hainbat pertsonaia ageri dira.Hona hemen adibide batzuk;\n1.Pinocchio, 1880ko hamarkadan idatzitako historioan, pertsonaiak, Pinocchio izena duen egurrezko panpinak, gezurrak esatean sudurra handitzen zaio. Carlo Collodik (Carlo Lorenzini-ren ezizena) idatzia izan zen.\n2.Liar Liar (gezurti gezurti) pelikulan, Tom Shadyac zuzendariak istorio dibertigarria erakutzi zuen. Jim Carrey aktoreak Fletcher Reedy aboatua bezala egiten du eta bere semearen urtebetetze gogoagatik hogeitalau ordez ezin du gezurrik esan.\nAdibide hauez aparte, karta joko ezaguna jokatzen da gezurraren inguruan; jokaren izena, "gezurtia" da. Bertan, karta guztiak banantzen dira pertsonen artean, eta batek karta kopuru bat botatzen du buruz behera eta zenbat karta eta zein zenbakietakoak diren esaten du. Hurrengoak gezurra bada pentsatzen badu, kartak altzatuko ditu eta lehenengoak batuko ditu berriro, edo sinistu egingo du eta zenbaki berdineko bere kartak botako ditu zenbat diren esanda (gezurra esan dezake baita ere, lehenengoak bezala eta beste guztiak bezala), eta horrela jarraitzen da norbaitek karta guztiak bota arte.\nWikiztegian orri bat dago honi buruz: gezur .\nAipu famatuak: Gezurra\nOrriaren azken aldaketa: 14 urtarrila 2021, 12:43.


Batzuen ametsak bertzeen zelai zulatuak dira - Hasier Larretxea\n«Larretxearen erreferentzia eta heldulekurik gabeko hausnarketa atenporalak, errepikapenaren puruz, musika antzeko bat bihurtzen dira, letania bat ez dena zertan literalki ulertu. Horrek ahalbidetzen dio hats luzeko poemei arazorik gabe eustea, ideia batetik bestera modu lokabean salto egitea. Horrek bihurtzen du «Batzuen ametsak bertzeen zelai zulatuak dira» interesgarri eta gustagarri. Ez dut esan bihotz-hunkigarri, ezta zirraragarri. Baina liburu honek badauka atrebentzia, eta konpromiso bat agertzen du poesiarekin. Poesia bada hitzei esanaraztea orain arte esan ez dutena –ordena aldatuz, esanahia sublimatuz–, hau poesia da.»\n«Idazlea Nafarroakoa da, Baztanekoa hain zuzen ere. Bizi, ordea, Madrilen bizi da. Eta bere bizitza pribatuari dagokion datu hau poemetan planteatzen duen jarreraren adibidea izan daiteke, poesia gizakiengan ezinbestekoak diren kontraesan eta paradoxen gainean eraikitzen baitu. Izan ere, idazleak ezin du gizakien existentzia ulertu, gizakia bera murgildurik aurkitzen den kontraesan horiek aditu gabe. Identitatearen arazoarekin ager daiteke paradoxa hau, norberaren identitatea aurkitzeko askotan erroei loturik gaituzten hariak moztu behar baitira. Erroak, beraz, norberaren identitatea indartzeko baliagarriak izan beharrean, identitate hori garatzeko oztopo suerta daitezke pentsatzen den baino gehiagotan. Antzeko gauza bat gertatzen da memoriarekin. Memoria derrigorrezkoa begitantzen zaio poema hauetako subjektu poetikoari, memoria horrekin kito egiteko baino ez bada ere. Kontraesan eta paradoxa hauek beste gai batzuetan ere agertzen dira, adibidez erru-sentimenduan edota historia kolektiboan. Testuak antolatzeko baliabideak direla-eta, oso nabarmena da Larretxeak adierazpide hanpatuetarako duen joera, barrokoa baita oso.»\nBatzuen ametsak bertzeen zelai zulatuak dira liburuaren aurkezpena\nKarrikiri liburudendan (2018/09/28)\nBatzuen ametsak bertzeen zelai zulatuak dira hedabideetan\nMiren Mindegiaren artikulua Diario de Noticias egunkarian (2018/09/29)\nNerea Altzurirekin Xorroxin irratian (2018/10/01)\nXaloa Telebistan (2018/10/08)\nAne Eslavaren artikulua Berria egunkarian (2018/10/18)\nLeire Palaciosekin Bizkaia Irratiko «Irakurrieran» saioan (2018/11)\nYolanda Mendiolarekin ETB-ko «Artefaktua» saioan (2019/11/19)\nBatzuen ametsak bertzeen zelai zulatuak dira liburuaren erreseinak\nJavier Rojo El Correo egunkarian (2018/11/17)\nIgor Estankona Argia aldizkarian (2019/01/27)\nBatzuen ametsak bertzeen zelai zulatuak dira sarean\n| Batzuen ametsak\nbertzeen zelai zulatuak dira | @hasierl + @znegrin miraz landutakoak konpartitzen@Pamielaetxea @tobaccodays pic.twitter.com/2L9QcPQs0m\n— Leire Palacios Egiguren (@AnnieSdelMono) December 1, 2018\nHasier Larretxea-ren "Batzuen ametsak bertzeen zelai zulatuak dira" liburua @argia-ren #gomendioa https://t.co/Zi4rAjw7fy eta #liburutegietan https://t.co/iCQMTwU2nG pic.twitter.com/aciE9NWQqF\n— Sutegi Liburutegia (@usurbib) January 24, 2019\nBatzuen ametsak bertzeen zelai zulatuak dira pic.twitter.com/UKrAz5r622\n— Garoa Kultur Lab (@egaroa) December 1, 2018\n⚡ hau ez da gabonetako azoka bat ⚡\ngogoratu 13:00an @hasierl eta @znegrin ek “Batzuen ametsak bertzeen zelai zulatuak dira” aurkeztuko dutela pic.twitter.com/FVzCjAASVW\n— Tobacco Days (@tobaccodays) December 1, 2018\n#agenda Hasier Larretxeak Batzuen ametsak bertzeen zelai zulatuak dira (Pamiela) poema irakurketa musikatua egingo du bihar eguerdiko 13:00ean Donostiako Tobacco Days liburudendan.https://t.co/Ck2fmroqp6https://t.co/hFxNPYU74K@Pamielaetxea @hasierl @tobaccodays\n— Hitzen Uberan (@hitzenuberan) November 30, 2018\nurtea elegante amaitzea erabaki dugu @hasierl , @znegrin eta ni neuk.\nHasierrek "Batzuen ametsak bertzeen zelai zulatuak dira" poema liburua kaleratu berri du @Pamielaetxea rekin eta noski hau ospatu beharra dago.\nNola? hurrengo tuitean azalpena 👀 pic.twitter.com/qBOHMfnQY9\n— Tobacco Days (@tobaccodays) November 22, 2018\n“Aldeek osotasun bat dute lerrokatzen.\nIparrik gabe ez baitago galtzerik.\nLurrik gabe, etzaterik.\nArnasik gabe, igurikatzerik.\nEroritako guzti horiek mantentzen gaituzte zutik.”\n“Batzuen ametsak bertzeen zelai zulatuak dira” (@Pamielaetxea , 2018). pic.twitter.com/OK5uqgLWTg\n— Hasier Larretxea (@hasierl) November 1, 2018\nZeinen gustora ibili naizen @AnnieSdelMono-rekin @Bizkaiairratia-ko "Irakurriera saioan" "Batzuen ametsak bertzeen zelai zulatuak dira" (@Pamielaetxea ) poesia liburuaren nondik norakoen inguruan: https://t.co/ZvPZswAOeo…/Hasier+Larretxea+Irak…/10949 pic.twitter.com/fLCbuzksyK\n— Hasier Larretxea (@hasierl) October 31, 2018\n"Batzuen ametsak bertzeen zelai zulatuak dira", Hasier Larretxearen (@hasierl) poesia liburu berria, @Pamielaetxearen eskutik. Fitxa, hemen https://t.co/J6M1ZOm6uy pic.twitter.com/Yly0Vot0hG\n— Kulturklik (@kulturklik) October 23, 2018\nHasier Larretxea bere liburu berria "Batzuen ametsak bertzeen zelai zulatuak dira" gaur Karrikirin (Iruñean) aurkeztu du. pic.twitter.com/gxe0SVCTKL\n— Pamiela etxea (@Pamielaetxea) September 28, 2018\nHegalak betidanik izan dira gure zigorra.\nLehendabiziko edizioa: 2018ko iraila


Bertso saio bikaina osatu zuten sei bertsolariek - Andoain - Aiurri.eus\nBertso saio bikaina osatu zuten sei bertsolariek\nXabier Lasa 2019-06-25 12:12\nGoi mailako bertso saioa abestu zuten Aitor Sarriegi, Agin Laburu, Andoni Egaña, Uxue Alberdi, Igor Elortza eta Onintza Enbeitak Goikoplazan. Punttuka bertso eskolako Unai Ormaetxea gai jartzailearen esanetara jarri behar izan zuten, eta aktualitatearekin zerikusia daukaten hainbat gairi egin zieten aurre.\nHainbat rol bete behar izan zituzten bertsolariek, umoreari eta hausnarketari bidea emanez: Alberdi marrazkilaria eta Elortza bezeroa; Elortza, beste alderdien paktuek baztertu duten alkategairik bozkatuena; Sarriegi eta Alberdi, aita-alabak, bideo jokoen inguruko eztabaidan; Enbeita, kritikak jasoko dituen arren iritzia emanez idazten jarraitu nahi duen kazetaria; Egaña eta Laburu, komenturik gabe geratu diren bi fraide; iritzi kontrajarriak Amancio Pradaren dohaintzaren aurrean, Alberdi alde eta Egaña aurka. Punttuka bertso eskolako haurrek ere hainbat puntu zirikatzaile jarri zizkien zenbait bertsolariei, tartean Egañari, bere burusoiltasuna dela eta. Momenturik xelebreena, gai jartzaileak sei bertsolariak puntuka librean jarri zituenean gertatu zen. Saioan zehar, bertsolariak nahastu samar ibili ziren, nork hasi eta nork buka garbi jakin gabe, eta elkarri traba eginez. Xelebrea bezain umoretsua irten zen saio hori, bertsolarien ofizioari esker.\nOso txalotuak izan ziren Enbeitak bota zituen hiru bertsoak, Ormaetxea gai jartzaileak honako gaia jarrita: “Zu kazetaria zara, badakizu idaztera zoazenak eztabaida piztuko duela, baina erabakia hartua daukazu. Berdin-berdin idatziko duzu”. Gogoan izan Enbeita albiste izan dela azken egunetan, Berria egunkarian egunero idazten duen zutabean Che Guevara auzitan jarri zuela-eta jaso dituen kritikengatik.\nPapera zuri dagoenean\nbat ez dago beti lasai.\nPolemikoak izan daitezke\nikusten diren mila gai.\nTa inguruan usaitzen dira\nbuelta-bueltaka hainbat sai.\nNor zertan ari den eta zeinek\nhanka sartuko duen zai.\nHitz egiteko beldurrez baina,\nenuke beti bizi nahi (bis)\nObjetiboa izan nahi hortan\nez dakit zenbat alegin,\nbaina bizitza ikusten dugu\nnork bere antijuekin.\nZalantzan jarri behar da dana,\nmaite duguna ere berdin.\nBeti ezin da zalantzan izan\netorriko den horrekin,\nze egunero oheratzen naiz\nni neure buruarekin (bis).\nIdatzi baino len erantzuna\nzein izango den badakit.\nEta gainera emakume naiz,\nberaz badakit zergatik.\nBaina kontzientzi gogorra berez\nnik zerietik dakarkit.\nIdatziko dut uste dudana\nbeti lez erraietatik,\nta eguzkia aterako da\neguneroko tokitik (bis)\nBertso saioa Andoaingo San Juan Jaietan\nAiurri eka 26 Andoain\nAlberdik Elorzaren erretratua marraztu du eta ez du bere antzik.\nOnintza eta Andoni bikote ohiak dira eta ligatzeko aplikazio batean ikusi dute berriz elkar.\nAndoni Egaña burusoil, puntuka.\nAitor Sarriegi eta Uxue Alberdi, Aita eta alaba bideojokoetan.


Aginaga bailarak urteetan zehar izan dituen aldaketak - Ahotsak.eus\nAginaga bailarak urteetan zehar izan dituen aldaketak\nAginaga bailarak urteetan zehar izan dituen aldaketak
Ingurua zelakoa zen. Garbia, jende gehiago. Orduan 120 lagun inguru, orain 50. Baserrien izenak. Baserriak ez dira desagertu, baina asko hutsik daude (Arandoak). Gaztetan, mendiak garbi-garbi. Pagadiak. "Oingo aldian, ene...!".
\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan AB-205-015 kodeko bideoa nahi duzula aipatzea: ahotsak@ahotsak.eus\nIngurua zelakoa zen. Garbia, jende gehiago. Orduan 120 lagun inguru, orain 50. Baserrien izenak. Baserriak ez dira desagertu, baina asko hutsik daude (Arandoak). Gaztetan, mendiak garbi-garbi. Pagadiak. "Oingo aldian, ene...!".\n- Eta zelakua zan Agiña orduan?\n- Orduen garbixa ta… oingo aldien, bueno…! Orduen egongo giñen ehun ta hogei lagun iguel ta oin zera! Berrogeta hamar edo bizi gara bakarrik; pentseizu! Ta orduen bertan be, Agiñan… zerian be e(g)uen Agiña Azpikua. E(g)uen Sakristaukua, e(g)uen Abadetxia. Abadetxia, hemen beti egoten zien zerak, Agiña Gaiñekuak. Bueno, Agiña Gaiñekua oin be badago baiña… “pff!”, orduan jente pilla bat bizi zan bertan! Eta oin, ba, zuk ez dozu jakingo, Agiña Azpi, Mandiola… horren u(g)ezaba hori da, Mandiola, tabernia euki dabena edo…? Txomin ta horrek ez […] igual zuk… ez? Bueno, horrena da oiñ. Oiñ ya jausten dago… Penia da, jausten! Gero, Sakristaukua be desaparezidu ein zan. Bota eiñ eben ta kitto! Sakristaukuan be bizi zan pilla bat: sakristauek eta… bueno…! Elizan… Gaiñera kantore onak eta… zu, […] Harek? Haren piano-jotiek eta haren… bueno…! Ta Abadetxian be, ba, abadia ta kriadia edo… Lehen kriadiakiñ egoten zien abadiek! Abadie ta kriadia-edo, ta eskolan be, lehen esan dotsutena, eskolan maistria ta maistrian ahiztan bat edo… Haren zeozer: tian bat o… bueno, zeozer! Ta gero Agiña Gaiñekuan be pilla bat bizi zan! Jente pilla bat!\n- Eta basarrixak be desaparezidu ein dia batzuk, ezta?\n- Bai. Bueno, desaparezidu… hemen… bueno, ze esango dotsut ba nik… desaparezidu, desaparezidu… Klaro, bizi ez. Hor bost Arando… Aranduek bost, baiña iñor ez da bizi. Danak bizi dia Ermuan ta bat Eibarren.\n- Hamen gaiñian, aipatu dozu Albizuri…\n- Hau, Albizuri? Bai, hori be kitto. Ya jausten dago. Jausitte edo… Jausten ez, jausitte egongo da.\n- Eta beste batzuk be hor barrenian hutsik dare, ez?\n- Bai, hutsik dagoz. Ta oin bat ei dago hor Agarre esaten jakona… Bueno, hori ni eskolara hasi orduko hutsik e(g)uan, hori saltzeko ei dago. Hor ipintzen ei dau… zera… esan eben lehenguan esan eban, letrero haundixak, papelak, ipiñitta daurela saltzeko e(g)uela ta, baiña… “pff!”, harek dauka obra bat…! Bueno… “pufa”! Ha dana barriztau ein bihar dozu…! Han… aukeran… eukiko dau deretxua eitteko, baiña ostien ezebe ez dauka harek! Oiñ esaten dabe ez dauela deretxorik, ezta, lehengo lekua ez bada… Baiña hortarakotxe edo, ostien harek ez dau balio ezetarako. Ta gitxitzen doia jentia. Gero, lehen esan doguna, umiak be gitxiago jaixotzen ta…\nLantegien aurretik, mutilak mendira eta neskak neskame\n"Matxardea"rekin biltzen zituzten gaztainak\nUrtegiak urpetu zituen terrenoak


Imanol Oruemazaga - Wikipedia, entziklopedia askea.\n1.3Kamiñazpiko apaiz eta portuko langile\n1.6Herri Batasuneko zinegotzi\nOndarroa, 2017ko apirilaren 28a (85/86 urte)\napaiz katolikoa, Laneko apaiza eta politikaria\nImanol Oruemazaga Baseta (Berriz, Bizkaia, 1931 – Ondarroa, Bizkaia, 2017), apaiz, kultur eragile, politikari eta historialaria.\nImanol Oruemazaga Berrizen jaio zen 1931an, familia abertzale batean. Gerra zibilean aita kartzelan egon zen, abertzalea izateagatik.\nGasteizko seminarioan ikasi zuen, eta ondoren Basaurira joan zen apaiz. Berak eskatu zion Casimiro Morcillo Bilboko gotzainari langile herri batera bidaltzeko. 11 hilabete egin zituen Basaurin eta Pablo Gurpide gotzain izendatu zutenean, Ondarroara bidali zuten.\nApaiz Ondarroan[aldatu | aldatu iturburu kodea]\n1956an heldu zen Oruemazaga Ondarroara, elizako organista izateko.\nHasiera-hasieratik izan zituen gatazkak herriko agintariekin. Espainiar ereserkia meza politikoetan bakarrik jotzea erabaki zuen, baina ez bestelako mezetan, herritarren sentimendu politikoak ez mintzeko. Hirugarren mailako hiletak ere kendu zituen (pobreentzako zirenak), eta hauei bigarren mailako elizkizunak ematen hasi zen tipleekin (aberatsei lehen mailakoak ematen zitzaizkien).\nKulturaren bultzatzaile[aldatu | aldatu iturburu kodea]\nUmeei solfeoa erakutsi eta tiple abeslarien eskola martxan ipini zuen, Mari Kruz Lekunberri irakasle zelarik.\n1957an Seaska inguruan euskarazko antzezlana prestatu zuen, Agustin Zubikarairekin eta hainbat herritarrekin batera. Euskal Herriko leku askotan antzeztu zuten. Ostean, G.A.O. sortu zuten (Grupos Artísticos de Ondarroa).\nPrestatu zuten hurrengo euskarazko antzezlana Jaunaren bideetan izan zen. Eta 1964an Kresaletan, Domingo Agirreren jaiotzaren 100 urteurreneko lore jokoetan taularatzeko.\n1964an Kresala elkartea sortu zuten, eta haren bitartez hainbat esparru landu zituzten, euskaraz: musika, antzerkia, hitzaldiak... Ikastola sortzeko lehen batzarrak ere talde horretatik atera ziren, eta Oruemazaga izan zen hasierako bultzatzaile.\nKamiñazpiko apaiz eta portuko langile[aldatu | aldatu iturburu kodea]\n1967an organista postua utzi eta Kamiñazpi auzo berriko elizako arduradun izendatu zuten, bere eskariz, langile auzo hartan lan egin nahi zuelako. Eliza kudeatzeko herritar taldea osatu zuten, eta eliza horretan antolatu zuten ETA inguruko pertsona batzuek eskola soziala, Oruemazagaren eta elizako beste kideen baimenagaz.\nOrduan hasi zen Oruemazaga portuan beharrean, tailer batean, eta apaiz gisa irabazten zuen soldata elizaren kudeaketaz arduratzen zen taldeari ematen zion.\n1967ko urriaren 12an bandera espainiarra ipini zuten Ondarroako elizan, guardia zibilen meza ospatzeko. Aurretik beste meza bat zegoela eta, Oruemazagak bandera ezkutatzeko eskatu zuen. Erabaki horregatik, 25.000 pezetako isuna jaso zuen. Sasoi hartan mugimendu antifrankistan irizpide bat zegoen, multak ez ordaintzea, eta horren ondorioz Zamorako kartzelan sartu zuten hilabetez.\n1968ko Derioko seminarioko itxialdian parte hartu zuen.\n1969ko urtarrilean salbuespen egoera izendatu zuten Bizkaian, eta ondorioz hainbat herritar atxilotu zituzten Ondarroan, tartean Oruemazaga. Etxea miatu eta Kili Kiliak aurkitu zizkioten, eta han Euskal Herriko mapa bat zetorrela eta sartu zuten kartzelara. 6 hilabete egin zituen Zamoran. Epaiketan abokatu lanetan Txomin Saratxaga aritu zitzaion.\nHerrian zegoen giro politikoaren ondorioz, herritar batzuen eta eliz hierarkiaren arteko gatazka sortu zen. Ondorioz, herriko apaiz guztiak aldatu zituzten. Oruemazagak Ondarroan geratzea erabaki zuen, eta horregatik apaiz lanak bertan behera utzi zituen. Eta herriko kristau komunitatean parte hartzen hasi zen: etxeetan dotrinak ematen, mendian ezkontzak egiten...\nHerriko plazan egiten ziren batzar politikoetan parte hartzen ere hasi zen\nHirugarren atxiloketa[aldatu | aldatu iturburu kodea]\n1973an hainbat herritar atxilotu zituen Guardia Zibilak, baita Oruemazaga ere. Urte berean Jose Mari Otxoantesana ondarroarra atxilotu eta torturatu zuten, eta testigantza faltsu bat sinatzera behartu zuten, Oruemazagak armak eman zizkiola esanez. Oruemazagaren epaiketa bertan behera geratu zen gotzainak hala eskatu zuelako.\nUrte horietan, Kresala elkartean lanean jarraitzen zuen, antzerkiak eta jardunaldiak antolatuz.\n1979an Zubi Zahar Ikastolan hasi zen lanean, idazkari lez.\nHerri Batasuneko zinegotzi[aldatu | aldatu iturburu kodea]\nOndarroako Udaleko zinegotzi aukeratu zuten 1979an, Herri Batasuneko zerrendatik.\n1985ean atxilotu eta torturatu egin zuten Bilboko La Salve komisaldegian.\n2000an Ondarroako Historia Zaleak elkartearen sortzailea izan zen.\nMaria Goenagarekin ezkondu zen.\n2017ko apirilaren 28an hil zen.\nArrantzatik zintzilik (1987, Ondarroako Kultur Etxea)\nKoldo Arriola, ondo lotutako hilketa baten istorio beltza bezain sakona (2010, Ondarroako Historia Zaleak)\n↑ EAE - Hauteskundeak - Hautetsiak. (Noiz kontsultatua: 2020ko martxoak 5).\n↑ Asurmendi, Mikel. (2011ko maiatzaren 22a). «'Ahotsa altxa genuen, herrian eta gotzaindegian'» Argia (Noiz kontsultatua: 2020ko martxoak 5).\n↑ Ibaibarriaga, Larraitz. (2017ko apirilak 28). «Imanol Oruemazaga Baseta zendu da» Lea-Artibai eta Mutrikuko hitza (Noiz kontsultatua: 2020ko martxoak 5).\nITUARTE, Joseba eta MUÑIZ, Ibai (2017), "Imanol Oruemazaga Baseta", Ondarroa 2017 urtekaria, Ondarroako Udala\nKoldo Arriolari buruzko liburua, Oruemazagak idatzia\nElkarrizketa Bolo Bolo aldizkarian\nOruemazagaren testigantza Ahotsak proiektuan


Amazon Prime Videoren abendurako edukirik onenak | Euskaltel Blog\nAmazon Prime Videok handikiro amaituko du urtea, kirolariekin, influencerekin, fantasiarekin, umorearekin, zientzia-fikzioarekin eta are gozogintzarekin. Gehiago jakin nahi duzu?\nEspainiako gozogilerik onena hautatu nahi dugu Ez huts egin gozogintza-lehiaketa, Paula Vázquez eta Brays Efek aurkeztua; oso pertsona ezagunak lehiatuko dira irabazteko, hala nola Velencoso, Chenoa, Iturralde, Paula Gonu eta Soraya.\nAbenduaren 16an, osteguna, ‘Celebrity Bake Off España’ hasiko da Amazon Prime Videon.\nCarlos Sainzek 59 urte bete ditu, eta jarraikitasunaren adibide izan da bizitza guztian. Bi aldiz munduko txapeldun izan da, eta hirutan irabazi du Dakarren. Belaunaldi bereko aurkariek utzi diote gidatzeari jada, baina hark mailarik onenean jarraitzen du. Harekin batera biziko dugu izan duen urterik mugituena, zeinean, gainera, Carlos semeak debuta egin baitu Ferrariko pilotu gisa.\nDokumental-sailean, duela 30 urte baino gehiago goi-mailan lehiatzen ari den pilotu handi honen ibilbidea ezagutuko dugu. Estreinaldia abenduaren 2an, osteguna, Amazon Prime Videon.\nAmazon Prime Videora iritsi da Chiara Ferragni eta Fedez-i buruzko telesail dokumentala. Modaren enpresari digital ezagunak eta haren senarrak ia 40 milioi jarraitzaile dituzte Instagramen. Baina ez dute beren bizitzan gertatzen den guztia erakusten sare sozialetan. ‘The Ferragnez’ zortzi ataletan banatutako istorio bat da, eta jarraitzaile gehien dituen bikoteetako baten alde agerikoaren atzean zer dagoen erakusten du.\nEzagutu familia gazte honen alderik pertsonalena; intimitate-uneak partekatuko ditu gurekin, iragazkirik gabe, bikote-terapiatik hasita. ‘The Ferragnez’en estreinaldia, abenduaren 9an, osteguna, Amazon Prime Videon.\nAbenduaren 2an, osteguna, bizilagun berriak jasoko ditugu Peñafria herri txikian. Han ezagutuko ditugu odontologo bat eta sukaldari bat, beren landa-urte sabatikoa bizitzeko asmotan; bizitza ekologiko eta osasungarri baten bila dabilen bikote bat; eta Mariaren maitasun berria. Raúl Peña, Ana Arias, Elena Gallardo, Roque Ruiz, Laura Gómez-Lacueva eta Richard Collins-Moore sartu dira askotariko pertsonaiez betetako komedia honen aktore-banaketan.\nBarre eder batzuk egiteko errezetarik onena, ‘El Pueblo’ren hirugarren denboraldia. Ez huts egin Amazon Prime Video kanalean.\n30 laguneko talde bat eromen-espiral batean sartu da, kolonizazio-bidaia espazial luze batean. Bere misioaren helburua gizateriaren etorkizuna salbatzea da, unibertsoko beste leku batzuetan bizia aurkituz, baina, aldi berean, droga arraro bat injektatu diete, eta instinturik gaiztoenak piztu zaizkie.\nEzagutu zientzia-fikziozko eta suspensezko abentura hau Amazon Prime Videon.Estreinaldia abenduaren 1ean, asteazkena.\nAurkitu duzu dagoeneko sekretuen, aliantzen eta botere-borroken unibertsoa ‘La rueda del tiempo’n? Magiaz betetako leku batean, Botere Bakarrarekin harremanetan jartzeko gaitasuna duen emakume-talde bat bizi da. Haien artean dago Moiraine Damodred, ‘bideratzailea’, eta indar ilunek erasotako herrixka bateko bost gazte erreskatatuko ditu.\nRosamund Pike du protagonista telesailak, eta dagoeneko ikusgai dago Amazon Prime Videon.\nZein da zure edukirik gustukoena? Gogoan izan Amazon Prime Video zuzenean eskura dezakezula zure 4K deskodetzailearen urrutiko agintearekin.